Zuraida sedia hadapi siasatan SPRM
Oleh NUR HUDA MUSA

3 September 2020, 1:10 pm
KUALA LUMPUR – Menteri Perumahan dan Kerajaan Tempatan, Zuraida Kamaruddin bersedia untuk berdepan siasatan Suruhanjaya Pencegahan Rasuah Malaysia (SPRM) berhubung dua projek rundingan terus yang melibatkan kementeriannya.
Zuraida berkata, beliau sedia bekerjasama dan sudah mengumpul semua maklumat dan surat berkaitan projek berkenaan untuk diserahkan kepada SPRM, jika dipanggil bagi siasatan.
“Surat itu ada dalam fail kami. Sekiranya ada siasatan lanjut oleh SPRM atau yang lain, saya akan berikan dokumen-dokumen tersebut.
“Saya telah kumpulkan kedua-dua fail, satu untuk Taman Beringin dan satu untuk Century (Sistem perakaunan perisian) dan saya sudah bersedia,” katanya pada sidang akhbar majlis perasmian Mesyuarat Agung Perwakilan Koperasi Bomba dan Penyelamat di sini hari ini.
Beliau berkata demikian ketika mengulas kenyataan Bekas Menteri Kewangan, Lim Guan Eng yang mencabar Zuraida mendedahkan surat dari Ketua Setiausahanya (KSU) kepada Kementerian Kewangan mengenai projek sisa pepejal bernilai RM170.3 juta.
Minggu lalu, Menteri Kewangan, Tengku Zafrul Aziz mengeluarkan senarai 101 projek yang menurutnya dirundingkan secara langsung di bawah pemerintahan Pakatan Harapan.

Senarai itu turut mendedahkan Kementerian Perumahan dan Kerajaan Tempatan menganugerahkan dua projek-projek sisa pepejal bernilai RM170.3 juta di Taman Beringin, Kepong dan sistem perisian perakaunan bernilai RM501,000.
Bagaimanapun, Zuraida mengesahkan bahawa rundingan terus tersebut dijalankan oleh Guan Eng sendiri. – K! ONLINE


Rumah banglo jadi markas proses arak tiruan diserbu
Oleh KOSMO!

3 September 2020, 12:04 pm
MOHAMAD NAUFAL MOHAMAD IDRIS
SHAH ALAM – Kegiatan sindiket menjadikan sebuah rumah banglo sebagai markas memproses arak tiruan sejak enam bulan lalu tumpas selepas diserbu pihak berkuasa di Seksyen 11, di sini semalam.
Serbuan pukul 12 tengah hari menerusi Ops Tiru itu dilakukan oleh Kementerian Perdagangan Dalam Negeri dan Hal Ehwal Pengguna (KPDNHEP) Selangor susulan hasil risikan yang dilakukan, bagaimanapun tiada tangkapan dilakukan pihak tersebut.
Pengarah KPDNHEP Selangor, Muhamad Zikril Azan Abdullah berkata, operasi tersebut adalah susulan hasil risikan pihaknya selama dua minggu terhadap sebuah rumah banglo yang difahamkan disewa oleh sindiket tersebut sebanyak RM6,000 sebulan.
Katanya, berdasarkan risikan juga mendapati arak-arak tersebut adalah untuk pasaran di sekitar Lembah Klang.
“Empat pegawai KPDNHEP Selangor bersama wakil pemilik cap dagang yang hadir di rumah berkenaan mendapati rumah mewah itu tidak berpenghuni dengan pintu jeriji berkunci dengan mangga.

“Kita terpaksa memecah mangga jeriji dan kunci pintu rumah tersebut dan pemeriksaan di rumah tersebut menemui dua tong berkapasiti 200 liter yang mengandungi arak tiruan telah siap diadun untuk diisikan ke dalam botol,” katanya dalam kenyataan di sini hari ini.
Kata beliau, hasil pemeriksaan juga menemui sejumlah 40 botol arak tiruan yang telah siap dibungkus , pelekat label dan cukai Kastam Diraja Malaysia serta mesin-mesin untuk mengisi semula arak tiruan tersebut.
Muhamad Zikril menambah, di antara jenama arak yang telah ditiru adalah The Singleton, Johnie Walker Black Label dan Red Label, Chivas Regal serta Jack Daniel’s dengan nilai keseluruhan rampasan dianggarkan bernilai RM15,275.
“Kita sedang mengesan pemilik dan penyewa rumah tersebut berdasarkan bil elektrik yang ditemukan di lokasi kejadian.
“Kes disiasat mengikut Seksyen 102 (1) (c) Akta Cap Dagangan 2019,” katanya. -K!ONLINE


JDT berpesta gol, tewaskan Perak 7-0
4 September 2020, 11:05 pm
Oleh KHAIRUL MOHD. ALI
ISKANDAR PUTERI – Ketiadaan penyokong setia Johor Darul Ta’zim (JDT) tidak menghalang pasukan tuan rumah berpesta gol apabila menundukkan Perak 7-0 dalam saingan Liga Super, malam ini.
Perlawanan yang berlangsung di Stadium Sultan Ibrahim, di sini itu menyaksikan JDT menjaringkan empat gol dalam separuh masa pertama.
Perlawanan bermula seimbang dengan kedua-dua pasukan melakukan beberapa percubaan berbahaya sehingga minit ke-20 permainan sebelum JDT berjaya menjaringkan gol pertama pada minit ke-21 menerusi Mohd. Afiq Fazail.
Pesta gol pasukan tuan rumah berterusan pada minit ke-35 mereka berjaya menggandakan jaringan menerusi percubaan pemain import, Gonzalo Cabrera.
Tuah juga memihak kepada JDT apabila pada minit ke-43 mereka dianugerahkan sepakan penalti selepas Diogo Santo dijatuhkan oleh Muhammad Rafiuddin Roddin.

Cabrera tidak mensia-siakan peluang itu dengan menjaringkan gol ketiga JDT melepasi penjaga gawang Perak, Mohammad Nasrullah Abdul Aziz.
Muhammad Ramadhan melengkapkan separuh masa pertama JDT dengan menjaringkan gol keempat pada masa kecederaan sebelum wisel rehat ditiup pengadil.
Permainan babak kedua bermula dengan JDT terus memburu jaringan apabila pada minit ke-62, Cabrera mencatat hatrik sekaligus menjaringkan gol kelima tuan rumah.
16 minit kemudian, Safawi Rasid yang dibawa masuk pada separuh masa kedua menambah jaringan pada minit ke-78 menjadikan keputusan 6-0.
Menutup malam sempurna JDT, Akhyar Rashid yang juga dibawa masuk pada separuh masa kedua menutup tirai jaringan JDT dengan gol ketujuh pada minit ke-83.
Kemenangan ini mengukuhkan lagi kedudukan JDT selaku pendahulu Liga Super sekaligus menutup harapan Perak untuk merampas kejuaraan.-K! ONLINE


Saya ke Belanda bukan semasa PKPP – Mohd Khairuddin
Oleh KOSMO!

4 September 2020, 7:44 pm
Oleh SHAARANI ISMAIL
SERI ISKANDAR – Menteri Perusahaan Perladangan dan Komoditi, Datuk Dr Mohd Khairuddin Aman Razali menafikan dakwaan beliau pergi ke Belanda ketika lawatannya ke Turki semasa Perintah Kawalan Pergerakan Pemulihan (PKPP) dikuatkuasakan sebagaimana tular di media sosial.
Mohd Khairuddin sebaliknya menjelaskan gambar yang ditularkan di media sosial adalah gambar lama yang diambil ketika beliau berkunjung ke negara berkenaan atas kapasiti peribadi dan urusan kerja pada tahun 2016 hingga 2019.
“Ada sebaran di media sosial dibuat menyatakan saya ke Belanda, jadi saya ingin maklumkan bahawa saya ke Belanda itu bukan sekarang (ketika PKPP) tetapi itu memang program yang berlangsung sebelum ini.
“Pada 2018 saya ke Belanda, pada 2016 saya ke Belanda juga dan pada 2017 saya (sekali lagi) ke Belanda juga untuk beberapa projek yang lain dan bukan pada ketika dilaporkan baru-baru ini,” katanya.
Beliau berkata demikian kepada pemberita selepas merasmikan Program Aplikasi RRIMNiaga Tingkatkan Insentif Pengeluaran Getah di Institut Kemahiran Belia Negara (IKBN) di sini hari ini.

Hadir sama, Ketua Pengarah Lembaga Getah Malaysia (LGM), Datuk Dr Zairossani Mohd. Nor.
Beliau mengulas dakwaan yang tular di media sosial dan beberapa blog yang mendakwa dirinya turut pergi ke Belanda selain Turki selepas didapati gagal melakukan kuarantin sendiri sekembali dari Turki Julai lalu.
Dakwaan itu turut tular di beberapa hantaran di laman Twitter serta turut dikongsi netizen.
Mohd Khairuddin berkata, pihaknya tidak teragak-agak untuk mendakwa dan membawa pihak yang tidak bertanggungjawab menyebarkan berita palsu mendakwa beliau berkunjung ke Belanda di laman internet.
“Saya hanya ke Turki sahaja dan tidak ke mana-mana negara selain Turki dan orang yang membuat berita palsu di internet tunggulah surat guaman daripada saya,” katanya.
Beliau berkata, peguamnya juga sudah menguruskan satu tindakan guaman kepada sebuah syarikat media yang turut menyebarkan berita palsu serta gambar beliau dan isteri yang didakwa berkunjung ke Belanda ketika PKPP dan menjelaskan gambar yang ditularkan adalah gambar yang diambil pada tahun 2016.
Dalam pada itu, ditanya perkembangan semasa dari polis selepas beliau memberi keterangan di Bukit Aman kerana mengingkari arahan ditetapkan untuk kuarantin selama 14 hari mengikut Akta Pencegahan dan Pengawalan Penyakit Berkangkit 1988, Khairuddin berkata biarlah polis yang mengumumkan sebarang perkembangan terkini.
“Saya tidak boleh cakap apa-apa, saya serahkan kepada polis untuk membuat kenyataan.
“Saya telah dipanggil dan membuat satu keterangan sebagai saksi sekali sahaja dan sekarang sedang menunggu proses apa keputusannya dan saya  akan dimaklumkan mengenainya secepat mungkin,” katanya. -K! ONLINE


[VIDEO] Komuter, ETS bergesel, seorang cedera
4 September 2020, 10:05 pm
KUALA LUMPUR- Sebuah komuter tiga gerabak dan sebuah kereta api elektrik (ETS) bergesel berhampiran Stesen Kuang, Selangor petang tadi.
Seorang penumpang komuter cedera manakala 29 lagi serta 93 penumpang ETS tidak mengalami sebarang kecederaan dalam kejadian pada pukul 6.37 petang itu.
Ketua Pegawai Eksekutif KTMB, Datuk Ir. Kamarulzaman Zainal berkata, komuter itu dalam perjalanan dari Stesen Tanjung Malim ke Stesen Sungai Buloh sebelum bergesel dengan ETS yang sedang bergerak dari Stesen Padang Besar yang menuju Stesen KL Sentral.
“Siasatan terperinci sedang dijalankan bagi mengenal pasti punca kejadian.
“Satu landasan antara Stesen Sungai Buloh dan Stesen Rawang masih boleh digunakan untuk perkhidmatan tren-tren lain. Pihak kami menjangkakan akan berlaku sedikit kelewatan bagi perkhidmatan tren-tren tersebut,” katanya.
Beliau berkata, penumpang komuter yang cedera ringan di tangan itu telah diberi rawatan kecemasan oleh kakitangan KTMB di Stesen Kuang sebelum mangsa meneruskan perjalanan ke Stesen Sungai Buloh.

Para penumpang ETS yang terlibat juga telah dipindahkan menaiki gerabak ETS berikutnya untuk meneruskan perjalanan ke destinasi masing-masing.
Tambah Kamarulzaman, pihaknya sedang giat menjalankan kerja-kerja membaik pulih di lokasi kejadian.
Semua agensi berkaitan termasuk Agensi Pengangkutan Awam Darat telah dimaklumkan mengenai siasatan itu. -K! ONLINE

[VIDEO] Sebuah komuter tiga gerabak dan sebuah kereta api elektrik (ETS) bergesel berhampiran Stesen Kuang, Selangor petang tadi.
Berita penuh klik https://t.co/LTxrQeNSaH pic.twitter.com/psOXxyQ4fG
— Kosmo! Online (@kosmo_online) September 4, 2020


Harga RON95, RON97 turun satu sen
Oleh NOR IDAYU BOSRO

4 September 2020, 5:24 pm
Oleh NOR IDAYU BOSRO
PUTRAJAYA – Harga runcit petrol RON95 turun sen kepada RM1.71 sen seliter berbanding RM1.72 bagi tempoh bermula tengah malam ini sehingga 11 September depan.
Kementerian Kewangan dalam satu kenyataan berkata, harga RON97 juga turun satu sen daripada RM2.02 kepada RM2.01 seliter.
Menurutnya, harga runcit diesel pula kekal pada paras sama iaitu RM1.78 seliter.
“Kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara,” katanya. -K! ONLINE


Tiga warga emas mangsa banjir diselamatkan bomba
Oleh KOSMO!

4 September 2020, 9:05 pm
Oleh NORLIA RAMLI
BALING – Tiga warga emas berusia lingkungan 70-an yang terperangkap dalam banjir kilat diselamatkan anggota bomba di Kampung Tanjung Pari di sini hari ini.
Penolong Pengarah Bahagian Operasi Kebombaan dan Penyelamat negeri, Penguasa Kanan Bomba Mohamadul Ehsan Mohd Zin berkata, pihaknya menerima panggilan berhubung kejadian banjir kilat kira-kira pukul 4.50 petang.
“Tujuh anggota bomba tiba di lokasi kejadian pada pukul 5.15 petang.
“Sebaik tiba, kita mendapati banjir kilat melanda beberapa kediaman di situ,” katanya di sini hari ini.
Kata beliau, kejadian banjir sedalam satu meter itu berlaku akibat limpahan sungai berhampiran selepas hujan lebat.

“Pemantauan dilakukan di sekitar kawasan terjejas dan kita turut memindahkan dua lelaki dan seorang wanita warga emas ke dewan orang ramai,” ujarnya.
Tambahnya, operasi masih diteruskan dari semasa ke semasa memandangkan keadaan hujan yang berterusan sehingga kini.
“Penduduk dinasihatkan supaya berhati-hati dan segera berpindah ke tempat yang lebih selamat,” katanya.-K! ONLINE


Air Selangor nafi mesej tular LRA beroperasi malam ini
4 September 2020, 9:50 pm
KUALA LUMPUR- Pengurusan Air Selangor Sdn. Bhd. (Air Selangor) menafikan mesej tular yang menyatakan Loji Rawatan Air telah beroperasi semula malam ini.
Ketua Komunikasi Korporat syarikat itu, Elina Baseri berkata, LRA Sungai Selangor Fasa 1, 2, 3 dan Rantau Panjang masih belum beroperasi semula.
“Ujian persampelan yang dijalankan di muka sauk sehingga jam 8.30 malam ini masih mengesan pencemaran pada tahap 1 TON. LRA hanya boleh beroperasi apabila tahap pencemaran berada pada tahap 0 TON.
“Air Selangor menasihatkan para pengguna untuk mendapatkan maklumat rasmi melalui hebahan rasmi atau saluran-saluran interaksi Air Selangor dan tidak menyebarkan berita tidak sahih berhubung gangguan ini,” menurutnya dalam satu kenyataan.
Terdahulu, tular satu mesej di aplikasi Whatsapp yang menyatakan Pencemaran berbau di Sungai Gong telah diselesaikan dan LRA dijangka akan beroperasi semula sepenuhnya pada pukul 8 malam.
Tambah Elina, Air Selangor akan mengemaskini maklumat gangguan bekalan air tidak berjadual dari semasa ke semasa menerusi semua medium komunikasi Air Selangor termasuk Twitter, Facebook, Instagram dan laman web di www.airselangor.com.

Para pengguna juga digalakkan untuk memuat turun aplikasi telefon pintar Air Selangor di Google Play atau Apps Store untuk mendapatkan maklumat terkini bekalan air. -K! ONLINE


Warga emas rugi RM8,832 ditipu skim pinjaman tidak wujud
Oleh KOSMO!

4 September 2020, 8:00 pm
Oleh SITI NUR MAS ERAH AMRAN
SEBERANG PERAI – Seorang lelaki warga emas kerugian wang sebanyak RM8,832 selepas dipercayai menjadi mangsa penipuan skim pinjaman tidak wujud di Kepala Batas, di sini semalam.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, mangsa yang berusia 60 tahun melihat iklan pinjaman wang yang menawarkan faedah bayaran balik rendah menerusi laman sosial Facebook baru-baru ini.
Katanya, mangsa yang meninggalkan butiran maklumat di laman terbabit kemudiannya menerima khidmat pesanan ringkas daripada individu yang mengaku sebagai ejen pinjaman peribadi.
“Mangsa yang bersetuju untuk meminjam RM100,000 diminta untuk melakukan beberapa transaksi bagi urusan pemprosesan pinjaman.
“Mangsa hanya menyedari dirinya ditipu selepas diminta supaya memasukkan lagi sejumlah wang bagi tujuan pembayaran cukai,” katanya kepada pemberita di sini hari ini.

Dalam perkembangan lain, Noorzainy berkata wang simpanan milik seorang surirumah berjumlah RM2,550 lesap selepas ditipu sindiket penipuan pelaburan tidak wujud sejak bulan lalu.
“Wanita yang berusia 59 tahun itu tertarik selepas melihat iklan pelaburan wang di Facebook yang menawarkan pulangan lebih tinggi hanya dalam tempoh tiga hingga 24 jam dengan hanya bermodalkan RM350.
“Mangsa yang mendakwa ditawarkan pulangan wang sebanyak 20 kali ganda kemudiannya memasukkan sejumlah wang tanpa menandatangani sebarang dokumen perjanjian.
“Mangsa sedar dirinya ditipu apabila diminta untuk membayar lagi sejumlah wang bagi tujuan pembayaran cukai syarikat,” katanya.
Kedua-dua kes terbabit disiasat mengikut Seksyen 420 Kanun Keseksaan kerana menipu. – K! ONLINE


11 kes baharu, satu kluster baharu dikesan
Oleh KOSMO!

4 September 2020, 6:31 pm
Oleh SITI A’ISYAH SUKAIMI
PUTRAJAYA – Sebanyak 11 kes baharu Covid-19 dilaporkan hari ini termasuk daripada kluster baharu iaitu Kluster Depot Tahanan Imigresen (DTI) Semenyih 2, Selangor.
Angka kes baharu tersebut menjadikan jumlah kes positif sebanyak 9,385 kes dengan kes aktif kebolehjangkitan adalah 165 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada 11 kes baharu tersebut, empat kes adalah penularan tempatan manakala tujuh adalah kes import mendapat jangkitan dari luar negara.
Menurutnya, bagi kes penularan tempatan, tiga kes warga Malaysia melibatkan kes Kluster Telaga dan dua kes Kluster DTI Semenyih 2 masing-masing di Selangor dan Negeri Sembilan, manakala satu kes lagi saringan tahanan bakal dihantar pulang ke negara asal di Pusat Tahanan Sementara (PTS) Beranang, Selangor.
“Satu kluster baharu telah dikenal pasti di DTI Semenyih, Selangor dan kes indeks kluster ini merupakan seorang tahanan yang bakal dihantar balik ke negara asalnya dan telah disaring di klinik kesihatan dan dikesan positif pada 27 Ogos lepas (iaitu kes ke-9302).
“Kes kedua dan ketiga kluster merupakan pegawai imigresen di DTI tersebut yang mengiringi kes indeks ke klinik kesihatan dan mereka adalah dua daripada empat pegawai imigresen yang mengiringi kes indeks tersebut,” katanya dalam satu kenyataan akhbar di sini hari ini.

Beliau berkata, bagi tujuh kes import pula, membabitkan dua warga Malaysia dan lima warga asing mendapat jangkitan dari India, Arab Saudi dan United Kingdom.
Katanya, sebanyak sembilan kes pulih Covid-19 hari ini, empat kes sedang dirawat di Unit Rawatan Rapi (ICU) dengan tiga kes memerlukan bantuan pernafasan manakala tiada kes kematian dilaporkan. K! ONLINE


Gelombang haba ‘bakar’ California hujung minggu ini
Oleh KOSMO!

4 September 2020, 8:44 pm
LOS ANGELES – Gelombang haba diramal ‘membakar’ California di Amerika Syarikat  hujung minggu ini sekali gus mendorong pihak berkuasa memberi amaran risiko kebakaran dan menggesa penduduk negeri berkenaan berlindung daripada suhu berbahaya, lapor sebuah akhbar semalam.
Ahli-ahli kaji cuaca berkata,  suhu dijangka  lebih panas berbanding gelombang haba pada Ogos lalu dan berpotensi memecahkan rekod sebelum ini.
Perkhidmatan Cuaca Kebangsaan (NWS) memberi amaran bahawa gelombang haba tersebut boleh mengancam nyawa manusia.
“Berbanding semua peristiwa meteorologi yang kami perlu tangani seperti taufan, puting beliung dan banjir, gelombang haba adalah  paling berbahaya kerana ia pembunuh senyap,” kata ahli iklim dan pakar cuaca tempatan, Bill Patzert.
Sebahagian besar California diramal mengalami gelombang haba bermula hari ini. Stesen penyiaran CNN melaporkan NWS sebagai menyatakan, suhu diramal meningkat sehingga 46.1 darjah Celsius atau lebih tinggi terutamanya di beberapa kawasan di selatan California.
“Saya sendiri akan pergi ke wilayah British Columbia di Kanada (tempat sejuk),” kata ahli meteorologi NWS, David Sweet secara berjenaka.

“Kami menyarankan agar orang ramai menangguhkan rancangan yang melibatkan mereka terdedah kepada cuaca panas di siang hari kerana penyakit disebabkan cuaca boleh menyerang sesiapa sahaja terutama sekali kanak-kanak dan warga emas,” jelasnya.
Menurut Sweet, kanak-kanak dan haiwan peliharaan tidak sepatutnya dibiarkan di dalam kenderaan dan penduduk perlu berwaspada simptom strok haba seperti muntah, kulit pucat dan suhu badan tinggi.
“Paling penting adalah anda mesti minum banyak air,” kata Sweet. – Agensi


Gangguan bekalan air berlarutan 4 hari
4 September 2020, 6:21 pm
Oleh SYED MOHD HAZIQUE SYED NOR
KUALA LUMPUR – Penduduk di sekitar Lembah Klang terpaksa berdepan masalah ketiadaan air sekurang-kurangnya empat hari lagi.
Ketua Pegawai Eksekutif Pengurusan Air Selangor Sdn. Bhd. (Air Selangor), Suhaimi Kamaralzaman berkata, ianya susulan Loji Rawatan Air (LRA) Sungai Selangor Fasa 1, 2 dan 3 serta Rantau Panjang masih tercemar.
“Setakat pukul 2.30 petang hari ini pencemaran masih lagi dikesan di muka sauk loji tersebut dan berada pada tahap 1 ton.
“Kami memandang serius isu ini kerana telah menyebabkan LRA tersebut diberhentikan operasi sehingga 30 jam,” katanya dalam satu sidang akhbar di sini hari ini.
Jelas Suhaimi, kesemua loji rawatan air tersebut hanya akan mula beroperasi jika bacaan 0 ton.

“Air Selangor tidak dapat mengagihkan air sebanyak 2,767 juta liter air kepada 1,292 kawasan pengguna di Kuala Lumpur, Petaling, Klang / Shah Alam, Kuala Selangor, Hulu Selangor, Gombak dan Kuala Langat yang terjejas.
“Justeru itu, khidmat bekalan air akan terus diagihkan kepada kawasan-kawasan yang terjejas,” ujarnya.
Mengulas lanjut, Suhaimi berkata, pengguna disarankan mendapatkan bekalan air melalui pili-pili awam dan Pusat Khidmat Setempat (PKS) yang beroperasi selama 24 jam sehingga bekalan pulih sepenuhnya. – K! ONLINE


Kekasih ditahan bersama 214kg ganda
Oleh MUHAMAD TARMIZE MOHD NOR

4 September 2020, 5:21 pm
Oleh MUHAMAD TARMIZE MOHD. NOR
TAPAH – Satu sindiket dadah tempatan tumpas selepas polis menahan sepasang kekasih dalam satu serbuan di hentian rehat dan rawat (R&R) Tapah arah selatan di Lebuh Raya Utara Selatan dekat sini kelmarin.
Dalam serbuan oleh sepasukan anggota Jabatan Siasatan Jenayah Narkotik Bukit Aman kira-kira pada pukul 10.30 pagi itu, kedua-dua suspek berusia 47 dan 32 tahun itu ditahan ketika sedang berhenti di R&R tersebut dipercayai untuk berehat.
Timbalan Ketua Polis Perak, Datuk Goh Boon Keng berkata, kedua-dua mereka ketika itu sedang dalam perjalanan dari utara tanah air menuju ke selatan dipercayai ke Lembah Klang.
“Pemeriksaan di dalam kenderaan pelbagai guna (MPV) jenis Hyundai Starex dinaiki kedua-dua suspek menemui lapan guni putih yang mengandungi 220 ketulan mampat dadah jenis methamphethamine seberat 214.2 kilogram.
“Mereka berdua kemudian ditahan sebelum dibawa Ibu Pejabat Polis Daerah (IPD) Tapah untuk siasatan lanjut,” katanya pada sidang akhbar di IPD Tapah di sini hari ini.

Tambah Boon Keng, siasatan mendapati sindiket tersebut telah aktif sejak dua bulan lalu dan menjalankan aktiviti pengedaran dadah berkenaan untuk pasaran Lembah Klang.
“Dadah yang dirampas dipercayai diambil dari negara jiran dengan nilai rampasan Rm535,525 dan boleh digunakan lebih 140,000 penagih.
“Siasatan lanjut sedang dijalankan untuk mengenal pasti ahli sindiket yang lain,” katanya.
Katanya, ujian air kencing terhadap mereka berdua mendapati mereka positif dadah jenis methampethamine dan semakan rekod mendapati suspek lelaki mempunyai 12 rekod lampau berkaitan jenayah dan dadah manakala suspek wanita mempunyai satu rekod berkaitan dadah.
“Kedua-dua suspek yang tiada pekerjaan tetap itu kini ditahan reman selama tujuh hari bermula semalam sehingga 9 September depan bagi membantu siasatan.
“Kes disiasat mengikut Seksyen 39B Akta Dadah Berbahaya 1952 yang boleh dihukum mandatori iaitu gantung sampai mati jika sabit kesalahan,” katanya. -K! ONLINE


Tempahan Nissan Almera Turbo dibuka hari ini
Oleh KOSMO!

4 September 2020, 5:17 pm
Oleh AFIFI HAFIZ MOHD NOR
SHAH ALAM – Edaran Tan Chong Motor (ETCM) mengumumkan tempahan Nissan Almera Turbo kini dibuka bermula hari ini.
Menurutnya dalam satu kenyataan kepada media semalam, tiga varians ditawarkan dengan menggunakan enjin 1.0 liter turbo.
“Enjin itu dipadankan dengan transmisi CVT dengan sistem D-Step Logic dan butang sport.
“Gabungan itu mampu menawarkan kuasa tork sehingga 152Nm pada 2,400-4,000 rpm dan penjimatan bahan api pada 1 liter untuk perjalanan 18.4 kilometer (KM),” katanya dalam satu kenyataan sebelum sesi pandu uji untuk media di sini hari ini.
Tambahnya, model generasi kedua juga hadir dengan teknologi keselamatan seperti Nissan Intelligent Mobility dan Nissan Safety Shield 360.

“Secara keseluruhan model ini 70 milimeter (mm) lebih panjang, 45 mm lebih besar dan 40 mm lebih rendah berbanding generasi pertama.
“Ia hadir dengan jaminan selama 5 tahun tanpa had perbatuan dan 5 tahun penyelenggaraan percuma,” tambahnya.
Nissan Almera Turbo dijangka akan dilancarkan pada Oktober depan dengan harga anggaran antara RM80,000 hingga lebih RM90,000. -K! ONLINE


48 individu ditahan ingkar PKPP
4 September 2020, 4:30 pm
KUALA LUMPUR – Polis Diraja Malaysia (PDRM) menahan 48 individu atas kesalahan ingkar arahan Perintah Kawalan Pergerakan Pemulihan (PKPP) di seluruh negara semalam.
Menteri Kanan Keselamatan, Datuk Seri Ismail Sabri Yaakob berkata, seramai 47 individu terbabit dikenakan kompaun, manakala satu individu dijamin.
“Antara kesalahan dikesan membabitkan 17 individu tidak memakai pelitup muka, lima individu melakukan aktiviti melibatkan kehadiran orang ramai yang menyukarkan penjarakan fizikal serta seorang langgar perintah kuarantin.
“Turut ditahan 12 individu kerana gagal menyediakan peralatan atau catitan keluar masuk, manakala 13 individu lain ditahan kerana premis beroperasi lebih masa,” katanya dalam satu kenyataan media di sini hari ini.
Ismail Sabri berkata, Pasukan Khas Operasi Pematuhan diketuai PDRM membuat 58,050 pemeriksaan semalam bagi memantau dan menguatkuasa pematuhan Prosedur Operasi Standard (SOP) PKPP.
Menurut beliau, seramai 13,042 anggota membuat pemantauan di 3,703 pasar raya, 4,955 restoran serta 1,255 penjaja, 1,137 kilang, 3,863 bank dan 1,039 pejabat kerajaan.

“Selain itu, sebanyak 1,070 terminal pengangkutan darat, 218 terminal pengangkutan air serta 120 terminal pengangkutan udara turut dipantau,” ujarnya. – K! ONLINE


PATI pecah masuk masjid, surau diberkas polis
Oleh KOSMO!

4 September 2020, 4:04 pm
Oleh NIK NUR IZZATUL HAZWANI NIK ADNAN
KEMAMAN – Seorang buruh binaan warga Myanmar yang dipercayai aktif melakukan jenayah pecah masuk masjid, surau dan rumah di sekitar Chukai di sini diberkas polis semalam.
Lelaki berusia 23 tahun yang disyaki Pendatang Asing Tanpa Izin (PATI) itu diberkas di dalam sebuah premis di Kampung Gong Pauh di sini pada pukul 6 petang.
Ketua Polis Daerah Kemaman, Superintendan Hanyan Ramlan berkata, serbuan di premis tersebut menemui sebuah basikal, beg, baju kemeja, kain pelikat dan wang tunai yang di percayai barangan dicuri suspek.
“Setakat ini, lelaki berkenaan yang disoal siasat mengaku memecah masuk Surau Kampung Jabor Kubur, Masjid Mak Chili dan beberapa buah rumah turut dihuni warga asing di Kampung Gong Pauh, Chukai di sini.
“Dia mendakwa melakukan jenayah itu bersama dua lelaki warga asing lain sejak dua bulan lalu,” katanya ketika dihubungi Kosmo! di sini hari ini.

Hanyan berkata, lelaki berkenaan gagal mengemukakan sebarang dokumen pengenalan diri yang sah, manakala ujian urinnya pula mendapati dia positif dadah jenis Methamphetamine.
Beliau berkata, suspek ditahan reman untuk membantu siasatan mengikut Seksyen 457 Kanun Keseksaan. – K! ONLINE


Warga emas dijumpai mati berbogel di dusun durian
Oleh KOSMO!

4 September 2020, 5:13 pm
Oleh ISWAN SHAFIQ ISA
SEBERANG PERAI – Seorang warga emas dijumpai mati dalam keadaan terlentang dan berbogel di sebuah dusun durian di Berapit, Bukit Mertajam di sini kira-kira pukul 1.40 petang hari ini.
Ketua Polis Daerah Seberang Perai Tengah, Asisten Komisioner Shafee Abd. Samad berkata, mayat lelaki yang dikenali sebagai Cheng Lip Soon, 77, itu ditemui oleh seorang lelaki lain yang kebetulan berada di lokasi kejadian.
Katanya, beberapa anggota polis yang bergegas ke lokasi kejadian kemudian menemukan mayat tersebut di hadapan sebuah pondok dalam dusun berkenaan dalam keadaan seperti yang dilaporkan.
“Hasil pemeriksaan awal mendapati, tiada sebarang tanda-tanda (pada tubuh mayat) yang boleh dikaitkan dengan perlakuan jenayah.
“Mayat kemudian dibawa ke Hospital Bukit Mertajam untuk tujuan bedah siasat,” katanya yang memberitahu, kes itu diklasifikasikan sebagai mati mengejut.- K! ONLINE


Dia sudah mohon maaf – Saifuddin
Oleh KOSMO!

4 September 2020, 4:11 pm
Oleh MOHD. HUSNI MOHD. NOOR
PUTRAJAYA – “Pada saya ia satu kesilapan dan beliau sudah memohon maaf,” kata Menteri Komunikasi dan Multimedia, Datuk Saifuddin Abdullah.
Beliau berkata demikian bagi mengulas kesilapan kenyataan dikeluarkan timbalannya, Datuk Zahidi Zainal Abidin berhubung pelajar Veveonah Mosibin di sidang Dewan Negara semalam.
Saifuddin yang ditemui pada Program Tanjak Merdeka di sini berkata, timbalannya mengakui kesilapan itu dan memohon maaf kepada pelajar berkenaan.
“Saya juga sudah baca respons Veveonah selepas beliau (Zahidi) buat permohonan maaf secara terbuka.
“Saya difahamkan beliau juga akan membetulkan jawapannya sebab jawapan itu telah tercatat dalam senarai penyata rasmi (hansard) pada sidang Dewan Negara berkenaan.

“Jadi beliau akan betulkan apabila beliau ke sidang Dewan Negara sekali lagi,” katanya.
Semalam, Zahidi mencetuskan kemarahan ramai pihak apabila mendakwa Veveonah sebenarnya  tidak menduduki peperiksaan ketika video tular itu dirakam.
Bagaimanapun, Veveonah dalam laporan sebuah portal kemudian menafikan kenyataan Zahidi dan mendakwa dia memang mengambil peperiksaan seperti dalam video itu.
Sejurus selepas itu, Zahidi menerusi hantaran di Facebook rasminya memohon maaf atas maklumat tidak tepat yang dikeluarkan terhadap Veveonah.
Jun lalu, video Veveonah seorang pelajar sebuah institusi pengajian tinggi awam (IPTA) terpaksa memanjat pokok untuk mendapatkan akses internet bagi menjawab peperiksaan dalam talian menjadi tular di media sosial. -K! ONLINE


Kali kedua pencemaran dari kilang sama
Oleh KOSMO!

4 September 2020, 3:44 pm
Oleh ISKANDAR SHAH MOHAMED
SHAH ALAM – Kilang jentera berat di Rawang yang disyaki punca pencemaran bau sehingga mengakibatkan gangguan bekalan air telah diarahkan tutup serta-merta bermula semalam.
Exco Alam Sekitar, Teknologi Hijau, Sains, Teknologi Dan Inovasi (STI) dan Hal Ehwal Pengguna, Hee Loy Sian berkata, kilang tersebut yang melakukan penyelenggaran jentera berat tidak mempunyai sistem pembuangan sisa yang efisyen.
Katanya, minyak hitam daripada jentera itu akan mengalir ke longkang sebelum terus ke Sungai Gong yang berhampiran premis itu.
“Ini menyebabkan masalah pencemaran bau berlaku di muka sauk di Loji Rawatan Air (LRA) Rantau Panjang dan LRA Fasa 1 (SSP1), Fasa 2 (SSP2), Fasa 3 (SSP3) yang terpaksa dihenti tugas.
“Ini kejadian kedua daripada kilang ini dengan sebelum pada hari pertama Perintah Kawalan Pergerakan (PKP) dengan kompaun RM60,000 telah dikenakan kepada pemilik premis,” katanya di sini hari ini.

Pencemaran bau tersebut telah menyebabkan gangguan bekalan air kepada 1,292 kawasan di tujuh kawasan di Lembah Klang.
Sementara itu, Pengarah Jabatan Alam Sekitar Selangor, Nor Aziah Jaafar mengakui tindakan yang dikenakan sebelum ini gagal memberikan pengajaran kepada pemilik kilang itu.
“Kita telah mengarahkan mereka menjalankan tindakan pengawalan serta-merta seperti memasang sistem rawatan air buangan agar perkara ini tidak berulang.
“Mereka juga tidak boleh melakukan pembasuhan jentera berat yang menyebabkan minyak hitam bercampur dengan air dan mengalir ke sungai,” katanya.
Dalam pada itu, Ketua Penolong Pengarah Perundangan dan Penguatkuasaan Lembaga Urus Air Selangor, Haizam Irwani Toha menjelaskan pihaknya telah mengambil sampel air tercemar untuk diuji di Jabatan Kimia.
“Sekiranya didapati sampel itu mendatangkan bahaya kepada manusia dan haiwan, maka tindakan tegas akan dikenakan kepada mereka,” katanya.-K!ONLINE


6 lelaki tular merusuh didenda RM1,300
Oleh NUZULSHAM SHAMSUDDIN

4 September 2020, 4:36 pm
KUALA LUMPUR – Enam lelaki yang tular dalam laman sosial kerana merusuh mengenai pemasangan paip gentian Mac lalu masing-masing didenda RM1,300 oleh Mahkamah Majistret di sini hari ini.
Majistret Aina Azahra Arifin menjatuhkan hukuman denda itu terhadap Muhamad Fazlli Ab. Rahman, 29, Mohd. Saufyq Mohd. Nasir, 42, Rosman Basron, 45, Izanuddin Abas, 38, Muhammad Azzad Abdullah, 32 dan Hendriyanto Baslan, 32 selepas mereka mengaku bersalah atas pertuduhan yang disabitkan.
Mahkamah turut memerintahkan keenam-enam lelaki itu dipenjara dua bulan sekiranya gagal membayar jumlah denda itu dan kesemua tertuduh membayar denda tersebut.
Mengikut pertuduhan mereka dengan niat bersama melakukan kesalahan merusuh pada pukul 3.35 petang, 1 Mac lalu di Jalan 25/56, Keramat Wangsa di sini.
Berikutan itu pertuduhan dikemukakan mengikut seksyen 147 Kanun Keseksaan yang memperuntukkan hukuman penjara boleh sampai dua tahun atau denda atau kedua-duanya jika sabit kesalahan.
Dalam prosiding itu pendakwaan dikendalikan Timbalan Pendakwa Raya Illya Syaheedah Mohd. Razif manakala keenam-enam tertuduh diwakili peguam P. Muniswer.

Sementara itu di mahkamah sama  tiga lagi yang didakwa atas pertuduhan sama, Fitrishah Akhbar Mohd. Kasim, 43, Mohd. Maliki Makhtar, 45 dan Ahmad Hasif Ahmad Amirsa, 29, mengaku tidak bersalah.
Mahkamah kemudian membenarkan ketiga-tiga tertuduh yang diwakili peguam Nura’ain Shahiera Khalid diikat jamin RM 4,500 dan tarikh 6 Oktober depan ditetapkan sebagai sebutan semula kes.
Dalam kejadian 1 Mac lalu, kekecohan itu berlaku apabila seorang dari kumpulan lelaki yang juga kontraktor, didakwa mencederakan seorang daripada kumpulan peniaga kedai makanan yang mahu berunding mengenai pemasangan paip gentian yang dipasang di kawasan terbabit.
Video dan gambar insiden pergaduhan kemudian tular di laman sosial, Facebook dan aplikasi Whatsapp. – K!ONLINE


IKM wujudkan MiRiCLe penuhi kehendak pemegang taruh
Oleh KOSMO!

4 September 2020, 4:15 pm
Oleh SUBKHI SUDARJI
PUTRAJAYA – Institut Koperasi Malaysia (IKM) akan mewujudkan Program MiRiCLe (Liga Koperasi Jutaan Ringgit) dengan pendekatan berfokus dengan konsep ‘Turun Padang dan Ambil Tahu untuk Membantu’ bagi memenuhi kehendak dan keperluan pemegang taruh yang semakin mencabar.
Ketua Pengarahnya, Mohd. Roslan Bani Amin berkata, IKM menyedari bahawa para pegawai perlu turun padang bagi melihat dan merasai sendiri pengalaman gerakan koperasi di lapangan dalam usaha menjadi lebih dinamik dan peka dengan keperluan gerakan koperasi semasa.
“Program MiRiCLe mengambil pendekatan berfokus di mana pegawai IKM beroperasi seperti rakan niaga bersama koperasi dengan pendekatan ‘Turun Padang dan Ambil Tahu untuk Membantu’.
“Untuk melakukan ini, IKM akan menjalin jaringan hubungan dan kerjasama bersama pakar dan pemain industri yang akan membantu dalam memberi input serta pelaksanaan latihan dan bimbingan oleh pihak IKM,” katanya ketika berucap pada Program Kolokium kali ke-13 anjuran IKM di Putrajaya hari ini.
Majlis penutup program disempurnakan Ketua Setiasusaha Kementerian Pembangunan Usahawan dan Koperasi, Datuk Seri Mohammad Mantek. -K! ONLINE


Pesta Pulau Pinang tahun ini batal
Oleh MOHD SYALMIZI HAMID

4 September 2020, 5:00 pm
GEORGE TOWN – Kerajaan negeri membatalkan acara pesta tahunan, Pesta Pulau Pinang pada tahun ini berikutan pendamik Covid-19 yang sedang melanda negara.
Pegawai Kewangan negeri, Datuk Sarul Bahiyah Abu dalam satu kenyataan berkata, Majlis Mesyuarat Kerajaan Negeri yang bersidang pada 12 Ogos lalu membuat ketetapan itu.
“Penganjuran Pesta Pulau Pinang 2020 yang dijadualkan pada 1 Disember adalah dibatalkan,” katanya.
Pesta Pulau Pinang merupakan acara tahunan yang diadakan di Tapak Pesta Sungai Nibong di sini sejak 54 tahun lalu.
Antara aktiviti yang diadakan termasuklah persembahan nyanyian dan boria, pesta jualan dan makanan, pameran lampu serta permainan taman tema. – K! ONLINE


Perompak lepaskan tembakan, larikan RM20,000
Oleh KOSMO!

4 September 2020, 11:24 am
KUALA LUMPUR – Seorang lelaki bersenjatakan pistol melepaskan satu das tembakan sebelum melarikan wang tunai RM20,000 di sebuah bank di Jalan SS 15/4G, Subang Jaya, Selangor petang semalam.
Ketua Polis Daerah Subang Jaya, Asisten Komisioner Risikin Satiman berkata, suspek melepaskan tembakan ke arah siling bank itu selepas bertindak menolak pengawal keselamatan bank tersebut.
“Suspek kemudian meluru ke kaunter dan mengarahkan pekerja bank menyerahkan wang. Tiada kemalangan jiwa dilaporkan dalam insiden itu.
“Siasatan mendapati kejadian berlaku ketika hujan lebat. Pasukan forensik berada di lokasi kejadian bagi menjalankan siasatan,” katanya dalam satu kenyataan di sini hari ini.
Risikin berkata, kes disiasat mengikut Seksyen 3 Akta Senjata Api (Penalti Lebih Berat) 1971 kerana melepaskan tembakan ketika rompakan dan Seksyen 392 serta 397 Kanun Keseksaan (rompak dengan senjata).
Menurut beliau, orang awam yang mempunyai maklumat berkaitan boleh menghubungi pegawai penyiasat, Deputi Superintendan Yeoh Chun Shyan di talian 03-78627222. – K! ONLINE


Manusia tertinggi di Malaysia mahu jumpa PM
Oleh KOSMO!

4 September 2020, 2:58 pm
Oleh AIMUNI TUAN LAH
GUA MUSANG – Manusia tertinggi di Malaysia, Mohd. Azli Hisyam Abdul Ghafar, 26, meluahkan hasrat untuk bertemu Perdana Menteri, Tan Sri Muhyiddin Yassin.
Dia yang tinggal di Rancangan Kemajuan Tanah (RKT) Kesedar Paloh 3 di sini mahu menyampaikan hasrat peribadinya dan meluahkan masalah penduduk kampungnya.
Jelasnya, dia sangat kagum dengan keperibadian Perdana Menteri yang sentiasa tenang dan begitu mesra rakyat dalam pentadbirannya.
“Saya berharap dapat jumpa Perdana Menteri. Kalau boleh saya mahu salam dia sebab saya memang kagum dengannya.
“Saya juga nak cerita masalah dekat kampung ini termasuk masalah peneroka RKT Kesedar Paloh 3,” katanya ketika ditemui pemberita hari ini.

Dalam pada itu, Mohd. Azli yang berketinggian 220 sentimeter (2.2 meter) berkata, dia kini berniaga burger selepas cita-citanya menjadi tentera berkubur disebabkan faktor kesihatan dan ukuran badan terlalu tinggi.

Mohd. Azli bersama bapanya, Abdul Ghani Omar dan ibunya, Halimah Kunju Mohamad.
Dia yang merupakan pelajar lepasan Institut Kemahiran Belia Negara (IKBN) Naka, Alor Setar, Kedah menegaskan tidak pernah menganggap dirinya istimewa meskipun mempunyai ketinggian luar biasa.
“Jika keluar ke bandar Gua Musang, saya sering menjadi tumpuan kerana orang ramai ingin merakamkan gambar kenangan.
“Bagaimanapun, ketinggian saya ini menyebabkan saya sering letih, kerap berpeluh dan tidak boleh berdiri lama,” katanya.
Sementara itu, bapanya, Abdul Ghafar Omar, 74, berkata, ketinggian badan anaknya itu disedari ketika berumur 14 tahun dan sering berhadapan masalah mencari pakaian.
“Berat badannya kini ialah 130 kilogram dan saiz kasutnya ukuran 16,” katanya.- K! ONLINE


Jenazah pegawai APMM, anak selamat dikebumi
Oleh KOSMO!

4 September 2020, 12:23 pm
Oleh KHAIRUL MOHD. ALI
JOHOR BAHRU – Jenazah pegawai Maritim Malaysia (APMM) dan anak lelakinya yang maut dalam kemalangan jalan raya di Gong Badak, Kuala Nerus, Terengganu Rabu lalu selamat dikebumikan di kampung isterinya, di Kota Tinggi dekat sini pukul 12.30 tengah malam tadi.
APMM dalam satu kenyataan memberitahu, jenazah Leftenan Maritim Md. Firdaus Omar, 35, dan anak sulungnya, Muhammad Lutfil Al-Hadi, 8, disemadikan dalam satu kubur di Tanah Perkuburan Islam Felda Sening, Kota Tinggi.
Bagi memberi penghormatan terakhir kepada Allahyarham, satu istiadat pengebumian dan kawalan jenazah telah dilakukan.
Istiadat itu diketuai Leftenan Komander Maritim, Mohd. Ardi Mat Nawi beserta 15 pegawai penguat kuasa dan 17 pegawai lain-lain pangkat daripada Maritim Malaysia Johor.
Turut mengiringi jenazah merupakan sahabat Allahyarham daripada Ibu Pejabat Maritim Putrajaya, Akademi Maritim Sultan Ahmad Shah (Amsas) serta dari Maritim Malaysia negeri antaranya Johor, Terengganu, Pahang, Selangor, Negeri Sembilan dan Melaka.

Dalam istiadat berkenaan, Pengarah Maritim Malaysia Johor, Laksamana Pertama Maritim Nurul Hizam Zakaria menyerahkan panji Maritim Malaysia kepada abang Allahyarham, Junaidi Omar sebagai penghormatan terakhir buat Md. Firdaus atas bakti dan sumbangan diberikan kepada negara.
Allahyarham yang bertugas di Maritim Malaysia Terengganu meninggalkan seorang balu, Siti Hawa Mohd. Sebari, 30, dan dua lagi anak iaitu Nur Athiyaah Rafhanali, 6, dan Nur Alfiyyah Rasyadah, 2.
Terdahulu, Allahyarham dilaporkan terlibat dalam kemalangan semasa membawa anak sulungnya menaiki motosikal menuju ke kelas mengaji.
Motosikal ditunggang mangsa dirempuh sebuah kereta semasa keluar dari simpang di Taman Perumahan Mega, Kuala Nerus.- K! ONLINE


Mahkamah tetap 4 hari bicara 2 pertuduhan Ahmad Maslan
Oleh NUZULSHAM SHAMSUDDIN

4 September 2020, 11:32 am
KUALA LUMPUR – Mahkamah Sesyen di sini hari ini menetapkan empat hari bermula Oktober hingga Disember depan bagi perbicaraan kes Datuk Seri Ahmad Maslan berhubung dua pertuduhan kerana gagal mengisytiharkan RM2 juta wang yang diterima dan memberi penyataan palsu kepada Suruhanjaya Pencegahan Rasuah Malaysia (SPRM).
Tarikh empat hari bagi perbicaraan yang ditetapkan oleh Hakim Azman Ahmad itu ialah 16 dan 23 Oktober, 6 November dan 24 Disember.
Terdahulu semasa prosiding Timbalan Pendakwa Raya, Mohd. Mukhzany Fariz Mokhtar memaklumkan pihaknya sudah sedia maklum mengenai tarikh-tarikh yang  ditetapkan dan ia telah dipersetujui kedua-dua belah pihak.
Sementara itu peguam Hamidi Mohd. Noh yang mewakili Ahmad mengesahkan tarikh-tarikh perbicaraan yang dipersetujui tersebut.
Mengikut pertuduhan pertama, Ahmad didakwa menerima wang RM2 juta daripada Najib yang dipercayai sebagai hasil aktiviti yang menyalahi undang-undang melalui cek AmIslamic Bank Berhad bertarikh 27 November 2013 dan cek itu telah ditunaikan sendiri oleh Ahmad pada hari yang sama.
Kesalahan itu didakwa dilakukan di LHDN Cawangan Duta, Kompleks Pejabat Kerajaan, Jalan Tuanku Abdul Halim pada 30 April 2014.

Pertuduhan dikemukakan mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman denda tidak melebihi RM5 juta atau penjara maksimum lima tahun atau kedua-duanya jika sabit kesalahan.
Bagi pertuduhan kedua, Ahmad, 54, dituduh memberi penyataan palsu kepada SPRM ketika percakapannya dirakam oleh pegawai penyiasat SPRM iaitu Ketua Penolong Kanan Penguasa Mohd Zairi Zainal, berhubung isu itu di bilik sidang media, Bangunan Parlimen, Jalan Parlimen di sini antara pukul 2.45 petang hingga 3.30 petang pada 4 Julai 2019.
Pertuduhan itu dibuat mengikut Seksyen 32(8)c) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman denda tidak melebihi RM3 juta atau penjara maksimum lima tahun atau kedua-duanya jika sabit kesalahan.
Pada 14 Ogos lalu, Mahkamah Tinggi di sini menolak permohonan Ahmad untuk membuat semakan bagi keputusan Mahkamah Sesyen yang tidak membenarkan beliau dibebaskan dari dua pertuduhan tersebut.
Pesuruhjaya Kehakiman Datuk Aslam Zainuddin membuat keputusan itu selepas mendapati Mahkamah Sesyen sama tidak terkhilaf dalam menolak kedua-dua permohonan Ahli Parlimen Pontian itu untuk membatalkan pertuduhan terhadapnya.
Sebelum itu pada 24 Julai lalu, Mahkamah Sesyen sama juga menolak permohonan pembatalan pertuduhan yang dihadapi Setiausaha Agung UMNO itu selepas berpuas hati permohonan tersebut adalah pramatang. – K! ONLINE


Polis belum terima laporan sogok pengundi
Oleh MUHAMAD TARMIZE MOHD NOR

4 September 2020, 3:09 pm
BAGAN SERAI – Polis masih belum menerima laporan berkaitan dakwaan bekas Perdana Menteri, Tun Dr. Mahathir Mohamad berlaku sogokan wang pada Pilihan Raya Kecil (PRK) Dewan Undangan Negeri (DUN) Slim bulan lalu.
Ketua Polis Perak, Datuk Razarudin Husain berkata, hanya lima laporan diterima polis berkaitan PRK DUN Slim setakat ini, namun bukan berkaitan salah laku atau sogokan wang.
“Polis akan melakukan siasatan sekiranya ada laporan yang dibuat dan sehingga kini tiada laporan yang diterima.
“Sekiranya ia mempunyai unsur rasuah, kita akan pohon Suruhanjaya Pencegahan Rasuah Malaysia (SPRM) masuk campur. Buat masa ini memang tiada laporan dibuat dan saya dimaklumkan Suruhanjaya Pilihan Raya (SPR) juga tidak menerima apa-apa laporan berkaitan itu,” katanya.
Beliau berkata demikian ketika ditemui pemberita pada Majlis Serah Terima Tugas Ketua Polis Daerah Kerian antara Asisten Komisioner Omar Bakhtiar Yaacob dan Superintendan Mazuki Mat di Dewan Serbaguna Ibu Pejabat Polis Darerah (IPD) Kerian di sini hari ini.
Semalam, Mahathir yang juga pengasas Parti Pejuang Tanah Air (Pejuang) mendakwa berlaku sogokan wang pada PRK DUN Slim yang menyebabkan mereka hanya mampu memperolehi lebih 2,000 undi berbanding jangkaan 4,000 undi.

Pada majlis tersebut, Mazuki, 58, yang sebelum ini memegang jawatan Timbalan Ketua Polis Daerah Ipoh kini menjawat jawatan Ketua Polis Daerah Kerian menggantikan Omar Bakhtiar, 56, yang kini bertugas sebagai Ketua Polis Daerah Kuala Kangsar.
Sementara itu, Razarudin berkata, Polis Perak telah membuat permohonan kepada Tenaga Nasional Berhad untuk membuat pemotongan bekalan elektrik terhadap 30 premis yang menjalankan aktiviti perjudian termasuk judi atas talian.
“Sebanyak 12 premis perjudian di Ipoh telah diambil tindakan termasuk pemotongan bekalan elektrik dan baki 18 premis lagi masih dalam tindakan.
“Saya menyarankan dan memberi arahan kepada semua Ketua Polis Daerah agar segera bertindak sekiranya menerima maklumat mengenai aktiviti perjudian ini.
“Perjudian di Perak setakat ini tidak serius, namun kita mahu negeri ini bebas daripada aktiviti perjudian terutamanya judi atas talian,” katanya. – K! ONLINE


545 ahli Amanah Kota Raja sertai Bersatu
Oleh KOSMO!

4 September 2020, 2:52 pm
Oleh ISKANDAR SHAH MOHAMED
SHAH ALAM – Seramai 545 ahli akar umbi termasuk Ahli Jawatankuasa Parti Amanah Negara (Amanah) Kota Raja, Jaafar Samsudin mengumumkan keluar parti hari ini.
Jaafar, 64, berkata, keputusan itu dilakukan kerana kecewa dengan kepimpinan Amanah yang disifatkan masih gagal membawa pembangunan di kawasan Kota Raja.
“Selepas Pilihan Raya Umum ke-14 (PRU14), pembangunan di kawasan itu masih sama dan pembelaan terhadap rakyat setempat kurang terbela.
“Selain itu, kami ahli Amanah berasa seolah-olah dipinggirkan dan tidak diberikan perhatian sewajarnya oleh kepimpinan parti selama ini,” katanya pada sidang akhbar di pejabat Bersatu Selangor di sini hari ini.
Jaafar menegaskan turut menyokong penuh wadah Bersatu di bawah pimpinan Presidennya, Tan Sri Muhyiddin Yassin yang bersifat sederhana dan menjaga kebajikan rakyat.

“Saya juga yakin ia akan disokong ahli Amanah lain termasuk ahli bukan Melayu yang akan turut keluar parti kelak,” katanya.
Dalam pada itu, Abdul Rashid menegaskan penyertaan 545 ahli baharu tersebut sebagai permulaan baik kepada Bersatu untuk terus memimpin Selangor.
“Ia sememangnya mampu membantu jentera Bersatu dan Perikatan Nasional (PN) untuk menghadapi PRU ke-15.
“Saya juga percaya pengaruh dan pengalaman luas Jaafar terutama kecekapan mengatur jentera dapat memastikan kemenangan kami nanti,” katanya. – K! ONLINE


Syukur masih ada yang prihatin
Oleh KOSMO!

4 September 2020, 12:16 pm
Oleh AIMUNI TUAN LAH
GUA MUSANG – Ahli keluarga anggota Senoi Praaq yang terlantar akibat  strok bersyukur kerana masih ramai prihatin dengan nasib pejuang negara itu.
Hassan, 40, berkata, selepas kisah bapanya Hussin Sani, 81, disiarkan Kosmo! Online, ramai pihak menghubunginya bagi bertanyakan khabar.
Katanya, dia terkejut apabila turut dihubungi anggota Polis Diraja Malaysia (PDRM) yang mahu mengetahui perkembangan lanjut bapanya.
“Kami bersyukur masih ramai yang prihatin dan ingin tahu keadaan ayah.
“Kami mengalu-alukan jika ada pihak mahu berjumpa dan melawat ayah yang terlantar sakit di rumah,” katanya ketika ditemui Kosmo! di sini hari ini.

Beliau berkata demikian selepas menerima kunjungan Presiden Kelab Media Kelantan Darul Naim (Kemudi), Shahnun Hanif Abdullah Suhaimi bersama timbalannya, Zabidi Ishar.
Menurut Hassan, bapanya yang dahulu bertugas sebagai anggota awam cawangan khas kini bergantung kepada susu.
Katanya, setiap tiga jam sekali bermula pukul 6 pagi ahli keluarga akan memberi bapanya air susu melalui tiub khas.
“Kami adik-beradik seramai 23 orang bersyukur dan tidak pernah berasa terbeban apabila bergilir-gilir untuk menjaga ayah.
“Ayah juga menerima pencen sebanyak RM1,300 dan bantuan Jabatan Kebajikan Masyarakat (JKM) sebanyak RM350 sebulan. Bantuan kewangan itu digunakan untuk membeli susu dan lampin pakai buang ayah,” katanya.
Akhbar Kosmo! hari ini melaporkan seorang bekas anggota Senoi Praaq yang pernah bertugas sewaktu zaman darurat kini terlantar sakit sejak dua tahun lalu selepas diserang penyakit strok.
Beliau yang tinggal di Rancangan Pengumpulan Semula (RPS) Kuala Betis di sini bertugas ketika zaman komunis pernah menerima anugerah daripada Istana Kelantan dan Polis Diraja Malaysia (PDRM) kerana jasanya mempertahankan tanah air.
Hussin yang berada dalam keadaan separuh sedar akibat serangan strok mempunyai 23 anak serta 100 cucu, cicit dan piut hasil daripada tujuh perkahwinan. – K! ONLINE


Penduduk sengsara tiada bekalan air
Oleh KOSMO!

4 September 2020, 3:34 pm
Oleh ABDUL RAZAK IDRIS
KUALA LANGAT – Gangguan bekalan air bermula semalam menjejaskan rutin harian penduduk di Kampung Sijangkang Dalam Batu 9 di sini.
Tinjauan Kosmo! di kampung tersebut hari ini malah mendapati beberapa perniagaan di situ terpaksa ditutup akibat ketiadaan air bersih.
Seorang penduduk Yusni Bolkim, 55, berkata, terdapat hampir 20,000 penduduk di kampung tersebut yang terjejas dengan insiden tersebut.
“Malam tadi saya cuba tadah air dan terkejut apabila mendapati air kotor, berlumpur dan berbau.
“Masuk hari ini sudah dua hari bekalan air bersih tiada di kampung ini selain kelewatan pihak tertentu dalam menyalurkan air bersih kepada kami.

“Penduduk mahu tangki air dibina di sini sebagai langkah alternatif. Harap kerajaan negeri mempertimbangkan pembinaannya,” katanya kepada Kosmo! di sini hari ini.
Sementara itu ibu tunggal yang mengusahakan warung kopi, Rosilah Kassim,53, berkata, dia terpaksa mencari bekalan air di tempat lain bagi meneruskan perniagaan.
“Ada kedai atau warung makanan tidak dapat beroperasi. Saya bukan orang senang dan berharap masalah gangguan bekalan air diselesaikan segera,” katanya.
Pandangannya dikongsi suri rumah, Jarinah Misbah,53, yang mahu tindakan tegas dikenakan terhadap pihak yang bertanggungjawab melakukan pencemaran.
“Saya difahamkan masalah ini berlaku daripada kilang yang sama menyebabkan gangguan bekalan air semasa tempoh Perintah Kawalan Pergerakan (PKP) sebelum ini. Jadi, wajar dikenakan hukuman lagi berat,” katanya. -K!ONLINE


Polis tahan tiga suspek, rampas dadah RM23,600
Oleh KOSMO!

4 September 2020, 3:17 pm
Oleh ISWAN SHAFIQ ISA
SEBERANG PERAI – Dua lelaki dan seorang wanita warga Thailand ditahan sepasukan anggota polis di Seberang Jaya di sini kira-kira pukul 11.15 malam tadi kerana disyaki terlibat dalam kegiatan pengedaran serta penyalahgunaan dadah.
Ketua Polis Daerah Seberang Perai Tengah, Asisten Komisioner Shafee Abd. Samad berkata, dua daripada suspek termasuk wanita warga Thailand itu ditahan dalam sebuah rumah susulan penahanan suspek pertama di hadapan rumah berkenaan.
Katanya, pemeriksaan di rumah tersebut menemui empat paket dadah disyaki jenis syabu seberat 236 gram bernilai kira-kira RM23,600 serta beberapa peralatan menghisap dadah.
“Ketiga-tiga suspek berusia dalam lingkungan 19 hingga ke 35 tahun positif dadah jenis methamphetamine selepas ujian saringan air kencing dijalankan.
“Bagaimanapun, hanya suspek pertama iaitu seorang penganggur berusia 35 tahun memiliki rekod lampau termasuk tiga rekod berkaitan dadah dan satu rekod jenayah,” katanya kepada pemberita di sini hari ini.

Jelas Shafee, kes itu kini disiasat di bawah Seksyen 39B Akta Dadah Berbahaya (ADB) 1952 dan Seksyen 15(1)(a) ADB 1952. – K! ONLINE


Lonjak nilai TRW RM1 bilion
Oleh MUHAMMAD AYMAN GHAFFA

4 September 2020, 11:05 am
PEMILIK baharu skuad The Red Warriors (TRW), Norizam Tukiman memasang impian untuk menyaksikan nilai skuad Kelantan FC mampu melonjak antara RM500 juta hingga RM1 bilion pada masa akan datang.
Menurut Norizam, 39, beliau memberi tempoh antara tiga hingga lima tahun untuk mencapai sasaran tersebut dan ia berdasarkan pulangan saham anak syarikat Persatuan Bola Sepak Kelantan (KAFA) iaitu Team Red Warriors Sdn. Bhd nanti.
Katanya yang juga pakar pelaburan saham, nilai itu tidak mustahil untuk dicapai kerana dalam pasaran saham segalanya mungkin terjadi.
“Saya mengambil inspirasi pasukan Bali United dalam aspek ini. Dalam dunia saham, kita perlu ada kemahiran pengurusan. Jadi, tidak mustahil sasaran itu mampu direalisasikan.
“Buat permulaan, saya perlu menyelesaikan isu perlesenan skuad Kelantan FC agar kita dapat beraksi pada saingan Liga Malaysia musim depan,” katanya.
Beliau berkata demikian pada sidang akhbar selepas pengambil alihan skuad TRW dimeterai antara KAFA dan Norizam pada Majlis Penswastaan Kelab Bola Sepak Kelantan FC di di Kota Bharu semalam.

Hadir sama, Presiden KAFA, Datuk Shaari Mat Hussin; Timbalan Presiden, Datuk Seri Afandi Hamzah dan jawatankuasa pengurusan badan induk tersebut.
Norizam turut mengeluarkan dana sebanyak RM3 juta secara tunai dan RM3.8 juta lagi sebelum hujung tahun ini bagi menyelesaikan kemelut kewangan TRW.
Mengulas lanjut, selain sumbangan dana bagi menyelesaikan kemelut kewangan pasukan, beliau juga bercadang untuk menaik taraf infrastruktur untuk skuad bola sepak Kelantan secara berperingkat.
Sementara itu, selepas diumumkan sebagai pemilik TRW, Norizam yang merupakan anak jati Senai, Johor berkata, beliau tidak mempedulikan cakap-cakap orang yang mengatakan dia sebagai orang luar untuk mengemudi pengurusan pasukan Kelantan FC.
Katanya, dia sanggup datang dari selatan tanah air untuk membantu membangunkan bola sepak Kelantan yang mempunyai kekuatan peminat nombor satu di negara ini diikuti Kedah dan Johor Darul Ta’zim (JDT).
“Kita boleh lihat pemilik Cardiff City iaitu Tan Sri Vincent Tan. Beliau bukan orang sana malah telah terbukti berjaya memiliki malah mengurus kelab itu.
“Jika lihat pemain JDT. Kebanyakannya pemain luar dan itu bukan satu isu. Apa yang penting, kita sama-sama maju dan menaikkan semula martabat bola sepak pasukan TRW seperti yang dikecapi semasa zaman kegemilangannya 10 tahun dahulu,” katanya.


Syaidatul Afifah umum bersara
Oleh MUHAMAD ARDIE PUTRA SUHAIMI

4 September 2020, 11:02 am
PEMAIN boling jelita negara, Syaidatul Afifah Badrul Hamidi percaya keputusan untuk bersara sepenuhnya daripada arena kebangsaan dibuat tanpa sebarang perasaan kesal meskipun jauh di lubuk hati masih ada rasa sedih.
Afifah yang kini berusia 29 tahun percaya fokus selepas ini terarah kepada kerjaya yang lebih menjamin masa depan berbanding meneruskan karier sebagai atlet kebangsaan dan kemungkinan besar mencuba bidang pengacaraan.
“Keputusan drastik ini dibuat untuk menentukan hala tuju hidup saya ke fasa yang baharu. Cukup 11 tahun orang kenal saya sebagai atlet boling kebangsaan dan kini saya perlu fikirkan karier yang lebih stabil.
“Saya berani untuk cuba banyak bidang. Secara jujur, sebelum ini saya ada dapat tawaran kerja (tetap atau separuh masa) tapi disebabkan komitmen sebagai atlet kebangsaan, saya ambil keputusan untuk tolak tawaran tersebut kerana terikat dengan latihan,” katanya pada sidang akhbar di Petaling Jaya semalam.
Antara pencapaian terbaik Afifah adalah memenangi pingat emas berpasangan wanita pada Kejohanan Asia 2015 di Bangkok, pingat emas berpasukan wanita Kejohanan Boling Dunia 2017 di Las Vegas dan pingat emas trio berpasukan wanita Sukan Asia 2018 di Palembang.
Mengulas lanjut, Afifah mengakui dirinya akan tetap bermain boling di peringkat domestik dan sangat berminat untuk menjadi jurulatih di peringkat akar umbi.

“Saya tidak bersara 100 peratus, tetapi hanya melibatkan skuad negara sahaja. Boling sebahagian dalam hidup saya dan tetap mahu menyertai pertandingan sebagai pemain profesional dan juga melatih kanak-kanak di peringkat akar umbi.
“Secara keseluruhan, penghargaan juga diucapkan kepada MSN (Majlis Sukan Negara), Kongres Tenpin Boling Malaysia (MTBC), keluarga dan rakan-rakan seperjuangan yang telah menyokong saya selama ini selain peminat yang saya sayangi,” katanya.


Jadual padat kejohanan olahraga untungkan Azeem
Oleh MUHAMMAD ZUHAILY BADLISHAH

4 September 2020, 11:03 am
PERMATA olahraga negara, Muhammad Azeem Mohd. Fahmi bakal mendapat peluang menguji kemampuannya dalam beberapa kejohanan antarabangsa tahun depan sama ada dia mampu bersaing hebat atau sekadar jaguh kampung.
Bagi Azeem, matlamat utamanya tahun depan adalah layak ke Sukan SEA 2021 di Hanoi, Vietnam bermula 21 November hingga 2 Disember setelah gagal bersaing dalam kejohanan antarabangsa tahun ini.
Walaupun baru berusia 16 tahun, tetapi ia tidak menghalang Azeem untuk memahat namanya sebagai pelari keenam terpantas dalam sejarah 200 meter (m) Malaysia dengan catatan masa 21.04 saat (s) di Ipoh, Perak pada Februari lalu.
Malangnya, penularan pandemik Covid-19 sebulan kemudian merencatkan peluang atlet dari Ipoh, Perak itu untuk membuktikan kemampuannya kerana semua kejohanan tempatan dan antarabangsa terpaksa dibatalkan.
Ia termasuk dua pertandingan utama sasarannya iaitu Kejohanan Remaja Asia di Bangkok, Thailand pada Mei dan Kejohanan Remaja Dunia di Nairobi, Kenya yang sepatutnya berlangsung sekitar Julai lalu.
Justeru, Azeem yang diberi gelaran Usain Bolt Malaysia perlu memastikan dirinya bersedia sebaik mungkin menghadapi jadual padat tahun depan yang membabitkan enam kejohanan antarabangsa jika namanya tersenarai.

“Tahun depan adalah antara tahun paling mencabar dalam karier saya. Selain peperiksaan Sijil Pelajaran Malaysia, saya juga ada banyak kejohanan yang sepatutnya berlangsung tahun ini ditunda ke tahun depan.
“Rugi kalau saya tidak fokus pada kejohanan antarabangsa kerana ia satu pendedahan yang baik dalam perkembangan saya. Mungkin selepas ini saya perlu pilih platform-platform yang terbaik buat saya.
“Saya tak mahu letak sasaran catatan masa kerana saya perlu lakukan yang terbaik dalam semua pertandingan. Matlamat utama saya mahu rebut tempat ke Sukan SEA Vietnam 2021,” katanya.


Ketenangan Osaka jerat Giorgi
Oleh KOSMO!

4 September 2020, 10:10 am
NEW YORK – Bekas pemain No. 1 dunia, Naomi Osaka mengesahkan tiket ke pusingan ketiga selepas mudah menewaskan bintang tenis dari Itali, Camila Giorgi dengan kemenangan straight set 6-1, 6-2 pada saingan Terbuka Amerika Syarikat (AS) semalam.
Pada aksi di Stadium Arthur Ashe itu, Osaka yang kini diletakkan sebagai pilihan keempat kejohanan hanya memerlukan 70 minit untuk menewaskan Giorgi bagi menempah tiket pertemuan menentang Marta Kostyuk di pusingan ketiga.
Kata Osaka, faktor ketenangan di atas gelanggang menjadi punca utama dia berjaya mengekalkan momentum dengan tidak memberi sebarang ruang dan peluang bagi Giorgi menguasai perlawanan.
“Bagi saya, cara paling mudah untuk mencapai kemenangan adalah fokus dan tenang tanpa menghiraukan sebarang masalah di luar gelanggang. Justeru, saya cukup bermotivasi untuk melangkah jauh pada kejohanan ini.
“Selain itu, pengalaman bertemu dengan Giorgi sebelum ini memudahkan saya untuk membaca setiap gerakan dan taktikal perlawanan yang cuba dia aturkan sehingga dia tidak boleh membalas setiap pukulan yang saya lakukan,” katanya.
Dalam perkembangan sama, pemain pilihan keenam, Petra Kvitova berjaya melangkah ke pusingan ketiga selepas menewaskan Katerina Kozlova dengan kemenangan straight set 7-6, 6-3.

“Saya akui tidak berada pada tahap prestasi sebenar ketika beraksi pada set pertama dengan Kozlova yang banyak memberikan tekanan buat saya. Namun, saya gembira apabila perlawanan ini tidak diheret ke set ketiga dan dapat ditamatkan secara straight- set kerana set penentuan mungkin menyebabkan saya keletihan dan hilang tumpuan terhadap perlawanan,” kata Kvitova – AGENSI


Belanda terpaksa cekal tanpa Koeman
Oleh KOSMO!

4 September 2020, 10:30 am
AMSTERDAM – Belanda bakal mengharungi perlawanan antarabangsa pertama tanpa kehadiran Ronald Koeman yang melepaskan jawatannya bersama negara itu untuk menjadi ketua jurulatih baharu Barcelona bulan lalu.
The Oranje kini melantik Dwight Lodeweges sebagai pengendali sementara untuk mengemudi pasukan itu menghadapi dua perlawanan Liga Negara-Negara Eropah bermula dengan aksi menentang Poland di Arena Johann Cruyff awal pagi esok.
“Sudah tentu kami tidak gembira dengan situasi ini tetapi kami amat memahami keputusan Koeman. Tidak mungkin beliau akan menolak tawaran Barcelona buat kali ketiga.
“Kami perlu menerima perkara ini dan meneruskan kehidupan tanpa Koeman. Saya percaya para pemain masih boleh memberikan prestasi terbaik mereka dengan menewaskan Poland nanti,” kata Lodeweges.
Kelebihan memihak kepada Belanda kerana Poland akan turun beraksi tanpa khidmat ‘mesin gol’ mereka, Robert Lewandowski yang diberikan cuti rehat selepas membantu Bayern Munich memenangi Liga Juara-Juara bulan lepas.
Lodeweges, 63, akan mempertaruhkan bintang Liverpool, Virgil van Dijk dan tonggak berpengalaman Inter Milan, Stefan de Vrij membentuk gandingan ampuh di benteng pertahanan bersama-sama Nathan Ake serta Denzel Dumfries.

Sandaran di bahagian tengah akan digalas Frenkie de Jong, Maarten de Roon dan Georginio Wijnaldum, sementara jentera serangan The Oranje hampir pasti menjadi milik Luuk de Jong, Ryan Babel serta Memphis Depay.
Selepas aksi bertemu Poland, Belanda akan menanti kunjungan satu lagi pasukan kuat iaitu Itali pada Selasa ini. – AGENSI


Garcia tempah slot pusingan ketiga
Oleh KOSMO!

4 September 2020, 10:05 am
NEW YORK – Pemain tenis Perancis, Caroline Garcia mempamerkan aksi dalam kelas tersendiri untuk menewaskan pilihan pertama, Karolina Pliskova dengan kemenangan straight- set pada aksi pusingan kedua Terbuka Amerika Syarikat (AS) semalam.
Pada aksi tersebut, Garcia tidak mempunyai masalah untuk merekodkan kemenangan 6-1, 7-6 dalam tempoh 90 minit untuk menempah pertemuan dengan Jennifer Brady di pusingan ketiga.
Kata Garcia, dia terpaksa memberi tumpuan sepenuhnya pada set kedua yang mana Pliskova berusaha untuk bangkit membawa perlawanan ke set penentuan.
“Saya gembira apabila berjaya meraih kemenangan ini yang bukan mudah untuk diraih apabila bertemu dengan pemain berkualiti yang juga pilihan pertama kejohanan seperti Pliskova.
“Secara jujur, ia adalah perlawanan yang sukar kerana Pliskova memberikan cabaran khususnya pada set kedua tetapi saya berjaya mengekalkan momentum dan tenang sehingga tamat perlawanan,” katanya.
Mengulas mengenai pertemuan dengan Brady, Garcia mengakui dia perlu menggandakan usaha dan tidak boleh terleka kerana apa sahaja boleh berlaku.– AGENSI


Ozil enggan tinggalkan Arsenal
Oleh KOSMO!

4 September 2020, 10:25 am
LONDON – Kelab dari Arab Saudi dan Qatar dilaporkan bersedia memberikan kontrak mewah kepada bintang Arsenal yang semakin tenggelam, Mesut Ozil untuk menyelamatkan masa depannya.
Arsenal dilaporkan sudah tidak sanggup untuk membayar gaji mingguan sebanyak £350,000 (RM1.9 juta) kepada pemain antarabangsa Jerman itu.
Kehadiran pengurus baharu Arsenal, Mikel Arteta tidak mampu mengubah nasib Ozil yang terus disisihkan sebaik liga kembali bersambung ekoran pandemik Covid-19.
Bagaimanapun, Ozil yang mampunyai baki kontrak selama setahun di Emirates konsisten dengan pendiriannya untuk tidak meninggalkan Arsenal selain enggan gajinya dipotong biarpun hanya memanaskan bangku simpanan.
Menurut satu laporan di England, kelab Al-Nassr dari Arab Saudi sudah menghubungi ejen pemain berkenaan untuk melihat potensi perpindahan dan sebuah lagi kelab dari Qatar yang enggan didedahkan namanya turut berbuat demikian selain sanggup mengekalkan jumlah gaji yang diterimanya di Arsenal.
Namun, Ozil dalam satu kenyataanya mahu semua orang menghormati keputusannya untuk kekal bersama kelab London itu.

“Saya akan putuskan bila saya sepatutnya meninggalkan kelab ini bukannya orang lain.
“Saya akui segalanya tidak berjalan dengan lancar tetapi saya sangat sayangkan Arsenal.
“Apa yang berlaku dalam dua musim terakhir membuatkan mental saya menjadi kuat. Saya tidak pernah berputus asa,” katanya.
Ozil sebelum ini menerima kritikan apabila enggan menerima cadangan pemotongan gaji bagi membantu kelab itu menghadapi masalah Covid-19.. – AGENSI


Keputusan cemerlang SPM mampu bantu Azeem terima biasiswa ke AS
Oleh MUHAMMAD ZUHAILY BADLISHAH

4 September 2020, 11:04 am
BEKAS raja pecut Asia Tenggara, Nazmizan Muhammad menegaskan, Muhammad Azeem Mohd. Fahmi perlu menjadikan peperiksaan Sijil Pelajaran Malaysia (SPM) sebagai salah satu pertandingan dalam kalendar padatnya tahun depan.
Olimpian negara pada Sukan Olimpik 2004 di Athens, Greece itu berpendapat, keputusan SPM cemerlang mampu membolehkan Azeem menerima biasiswa daripada universiti-universiti luar negara terutamanya kuasa besar olahraga dunia, Amerika Syarikat (AS).
“Walaupun banyak kejohanan tetapi tidak perlu pilih semua kerana tahun depan dia ada SPM yang penting dalam kehidupannya. SPM boleh dimasukkan sebagai salah satu ‘pertandingan’ dalam pelan periodisasinya.
“Dia kena belajar dan bersedia untuk menghadapi SPM kerana ia boleh membantu mendapatkan biasiswa daripada universiti-universiti luar negara,” katanya.
Bagaimanapun, Nazmizan yang juga Timbalan Pengarah Pusat Sukan dan Rekreasi Universiti Malaysia Perlis turut mengakui kepentingan kejohanan-kejohanan bakal disertainya tahun depan dalam laluannya untuk mendapat biasiswa.
“Ia penting juga untuk dia menimba pengalaman dan membina keyakinan diri selain membantu dari segi perkembangan psikologinya.

“Kalau prestasinya cemerlang dalam kejohanan-kejohanan antarabangsa, mungkin video lariannya itu akan dilihat jurulatih-jurulatih daripada universiti di luar negara sekali gus memudahkan dia untuk terima biasiswa,” jelasnya.
Pelajar dari Sekolah Menengah Kebangsaan Gunung Rapat di Ipoh, Perak itu perlu menyambung pengajiannya di AS jika berhasrat mahu muncul pelari 100 meter (m) dengan catatan masa bawah 10 saat (s).


Klopp terpaksa lihat Wijnaldum pergi
Oleh KOSMO!

4 September 2020, 10:20 am
LIVERPOOL – Pengurus Liverpool, Jurgen Klopp terpaksa menerima hakikat kemungkinan kehilangan pemain tengahnya, Georginio Wijnaldum yang dilaporkan sudah bersetuju dengan terma perpindahan ke Barcelona melalui kontrak selama tiga tahun.
Klopp yang mengakui tidak melatah dengan perkembangan tersebut mendedahkan bahawa beliau tidak dapat meyakinkan pemain tersebut untuk menandatangani kontrak baharu.
“Gini bercakap dengan saya mengenai cara dia bermain dan apa yang jelas dia adalah pemain yang penting buat kami.
“Adakah dia merupakan pemain tengah yang sempurna? Dari aspek kemahiran, ia 100 peratus betul dan merupakan pemain yang anda perlukan di dalam pasukan.
“Dia bukanlah pemain yang tinggi tetapi sangat bagus ketika di udara.
“Bukan salah saya jika dia meninggalkan pasukan ini dan anda tidak boleh tanya kepada saya mengapa ini boleh terjadi kerana ia bukanlah urusan saya untuk menjamin dia kekal,” katanya.

Kehilangan Wijnaldum menyebabkan The Reds berdepan masalah memaksa mereka berusaha keras mendapatkan pemian tengah Bayern Munich, Thiagon Alcantara sebagai pengganti.
Dalam pada itu, pada Julai lalu Wijnaldum mengakui bahawa sistem yang digunakan oleh Klopp memudahkannya sebagai pemain.
“Semua mengenai pergerakan. Itu sahaja cara kami mampu memberi tekanan kepada pihak lawan ketika beraksi.
“Klopp memberitahu kami bahawa tiada pemain yang bertanggungjawab kepada seorang pemain lawan sahaja. Semua di dalam pasukan perlu bertanggungjawab untuk menjaga semua pemain lawan.
“Itu bermakna kami perlu menjaga semua posisi pada setiap masa dan ia adalah tanggungjawab semua pemain yang berada di padang.
“Apabila bola berada di kawasan lawan, saya sudah tidak peduli mengenai pemain lawan dan posisi kerana ketika itu kami perlu berada di kedudukan yang sesuai untuk memberikan tekanan.
“Anda perlu menjadi pemain yang sangat cergas melalui gaya permainan seperti itu. Ia adalah suatu yang menakjubkan apabila dapat bermain dengan taktikal seperti itu dan seronok bekerja dengan pengurus seperti Klopp,” ujarnya. – AGENSI


Merdeka paling bermakna buat Aiman
Oleh MUHAMMAD RIDUAN MOHD HANAFIAH

4 September 2020, 11:01 am
TARIKH keramat 31 Ogos iaitu hari kemerdekaan menjadi detik istimewa buat pemain profesional e-Sukan negara, Muhammad Aiman Hafizi selepas permohonan untuk menjadi warganegara Malaysia akhirnya diluluskan dan menerima sijil kewarganegaraan itu pada 1 September.
Muhammad Aiman Hafizi atau dikenali sebagai Amypro sebelum ini berdepan masalah apabila impiannya untuk beraksi di peringkat antarabangsa untuk mewakili Malaysia pada kejohanan e-Sukan tidak tercapai selepas berdepan masalah mengenai status warganegara.
Amypro tampil cemerlang bersama pasukan AROV Esports (AROV) apabila layak ke China pada Kejohanan Liga PMCO Asia Tenggara Musim Bunga 2019 di Shanghai dan Liga PUBG Mobile Club Open (PMCO) Asia Tenggara Musim luruh 2019.
Akibat masalah itu, Amypro membuat keputusan tidak lagi menyertai mana-mana kejohanan di peringkat antarabangsa bagi mengelakkan masalah kepada pasukannya yang terpaksa mencari penganti pada saat-saat akhir.
“Saya ingin berterima kasih kepada Kerajaan Malaysia yang memudahkan urusan saya untuk mendapatkan kad pengenalan. Saya akui proses untuk mendapatkan warganegara Malaysia bukan mudah kerana perlu melalui proses yang ketat. Ini adalah berita ditunggu-tunggu oleh keluarga saya yang menanti tempoh 20 tahun.
“Keluarga pernah buat permohonan pada tahun 2012 dan ketika itu umur saya 12 tahun. Pada 2015 permohonan saya ditolak tanpa dinyatakan sebarang sebab lanjut.

Kami tidak berputus asa dan cuba sekali lagi. Pada tahun lepas saya sekali lagi menyemak di Jabatan Pendaftaran Negara Putrajaya dan akhirnya permohonan saya telah diluluskan pada Januari 2020.
“Pihak kerajaan telah menghantar surat ke Taiping, Perak iaitu alamat tinggal saya, namun keluarga memberitahu tidak dapat sebarang surat. Mungkin terdapat kesilapan tetapi saya bersyukur kerana Kerajaan Malaysia telah meluluskan.
“Sebak, sedih, gembira semua saya rasai ketika ini dan saya tidak tahu untuk cakap apa-apa kerana penantian lebih dua dekad akhirnya berjaya menjadi warganegara Malaysia yang sah,” katanya kepada Kosmo! semalam.
AIMAN gembira selepas hasratnya menjadi warganegara Malaysia akhirnya diluluskan dan menerima sijil kewarganegaraan pada 1 September lepas.
Amypro tinggal bersama keluarga angkat ketika usia 10 hari selepas ditinggalkan ibu kandungnya yang merupakan warganegara Indonesia. Status ibu kandung Amypro tidak diketahui sehingga hari ini.
Amypro membesar di Taiping, Perak, tidak mempunyai kad pengenalan dan hanya bergantung kepada surat beranak yang didaftar oleh keluarganya sekali gus berdepan pelbagai masalah.
Ketika ditanya mengenai harapan dalam e-Sukan, Amypro mengakui dia mahu mengibarkan bendera Malaysia ke pentas antarabangsa dan mahu mengharumkan nama negara sebagai tanda terima kasih.
AIMAN (tiga dari kanan) bersama rakan-rakan sepasukannya meraikan kejayaan muncul naib juara saingan PMNC 2018 sekali gus membawa pulang hadiah wang tunai RM25,000 di Kuala Lumpur baru-baru ini.
“Lima kejohanan di peringkat antarabangsa saya telah korbankan dan saya tidak mahu terlepas sekali lagi untuk bergelar pemain profesional. Memang impian saya mahu membawa bendera Malaysia ke persada dunia.
“Buat masa ini saya tidak boleh menyertai pasukan kerana pendaftaran untuk beraksi pada saingan antarabangsa telah ditutup. Ketika berdepan masalah, saya telah membuat keputusan untuk menarik diri daripada pasukan AROV kerana saya tidak mahu menyusahkan mereka.
“Kerana saya seorang mereka terpaksa mencari pemain baharu kerana saya tiada kad pengenalan dan tidak boleh berlepas ke luar negara. Jadi itu menjadi masalah buat mereka untuk mencari pemain terbaik,” ujarnya.
Kes Amypro pernah mendapat perhatian ramai pada Ogos tahun lalu termasuk bekas Menteri Belia dan Sukan, Syed Saddiq Syed Abdul Rahman dan Timbalannya, Steven Sim serta aktivis Kanak-Kanak Pesuruhjaya Bangsa-Bangsa Bersatu Bagi Pelarian (UNHCR) dan Tabung Kanak-Kanak Pertubuhan Bangsa-Bangsa Bersatu (UNICEF), Datuk Dr. Hartini Zainuddin.


Henderson serius mahu cabar De Gea
Oleh KOSMO!

4 September 2020, 10:15 am
MANCHESTER – Penjaga gol Manchester United, Dean Henderson memberi amaran kepada rakan seposisinya, David De Gea bahawa dia tidak memilih kekal bersama pasukan itu sekadar untuk memanaskan bangku simpanan.
Selepas melalui tempoh cemerlang ketika dipinjamkan ke Sheffield United, Henderson kembali ke Old Trafford dengan menandatangani kontrak selama lima tahun.
De Gea berdepan masalah prestasi sejak kebelakangan ini dan penjaga gol No. 1 United itu berdepan cabaran kehilangan posisi kepada pemain berusia 23 tahun itu.
“Sasaran saya adalah untuk terus bermain bola sepak, bukan setakat musim lepas sahaja. Saya berada pada momentum yang baik sepanjang dua musim dan ia bukan pilihan yang bijak untuk berada di sini memanaskan bangku simpanan. Saya tidak fikir itu akan membantu saya dan semua pihak.
“De Gea adalah jelas seorang penjaga gol yang baik dan telah melakukan tugasnya dengan cemerlang pada setiap musim sebelum ini. Ia sangat memberikan saya inspirasi untuk mencipta karier di kelab ini seperti yang dia lakukan. Ketika hari pertama kembali menjalani latihan, saya berazam untuk berada dalam kesebelasan utama,” katanya.
Henderson menjadi pemain pinjaman sepanjang lima tahun kontraknya bersama United sebelum ini dan berjaya muncul sebagai pemain yang cepat berkembang apabila terpilih sebagai antara bintang baharu penjaga gol England.

Henderson mengakui bahawa dia banyak belajar pada sesi latihan bersama United dan cuba untuk mendapatkan posisi utama bersama kelab itu serta England.
“Anda dapat banyak perkara ketika sesi latihan dan saya juga menimba pengalaman berharga menjalani latihan bersama De Gea serta jurulatih-jurulatih lain.
“Saya meninggalkan United lima tahun lalu. Saya menyertai Stockport, Grimsby, Shrewsbury dan Sheffield sepanjang tempoh tersebut, anda boleh lihat sebanyak mana pengalaman yang saya timba.
“Pengalaman ketika perlawanan bagi saya lebih penting berbanding ketika latihan. Saya perlukan masa beraksi dan berada di bangku simpanan tidak akan memberikan saya kelebihan,” jelasnya. – AGENSI


Enam anggota sindiket tipu terbesar masuk perangkap
4 September 2020, 10:00 am
KUALA LUMPUR – Jabatan Siasatan Jenayah Komersial (JSJK) Perak menumpaskan satu sindiket penipuan online terbesar dalam beberapa siri serbuan di negeri itu kelmarin.
Ketua Polis Negara, Tan Sri Abdul Hamid Bador berkata, dalam operasi itu, pihaknya menahan enam individu warga tempatan yang membawa kepada pendedahan modus operandi kegiatan penipuan online di negara ini.
Antara yang diberkas ialah seorang pengurus yang berperanan mengeluarkan wang dari bank yang dikreditkan oleh mangsa.
“Bertindak atas risikan, polis melakukan serbuan di Ipoh yang membawa kepada tangkapan enam lelaki berusia lingkungan 30-an.
“Dalam serbuan itu, polis merampas pelbagai jenis telefon bimbit dan puluhan kad bank yang dipercayai digunakan dalam kegiatan penipuan online,” kata kepada Kosmo! di sini semalam.
Difahamkan, polis turut menemui wang tunai kira-kira RM300,000 dalam operasi tersebut.

Abdul Hamid bagaimanapun enggan memperincikan kejayaan tersebut.
Difahamkan, satu sidang akhbar akan diadakan dalam masa terdekat berhubung tangkapan dan rampasan kes penipuan online terbesar itu.


Md. Firdaus berubah jadi pendiam
Oleh SUHANA MD YUSOP

4 September 2020, 10:00 am
KUALA TERENGGANU – Pegawai Maritim Malaysia (APMM), Md. Firdaus Omar, 35, yang maut dalam kemalangan membabitkan dua kenderaan di Gong Badak, Kuala Nerus kelmarin menunjukkan perubahan sikap daripada peramah kepada seorang pendiam.
Bapanya, Omar Endot, 71, berkata, perubahan itu dikesan ketika Md. Firdaus pulang ke rumah mentua di Kota Tinggi, Johor pada Aidiladha Julai lalu.
“Malah, Md. Firdaus turut teruja untuk pergi memancing sedangkan sebelum ini dia tidak gemar melakukan aktiviti itu,” katanya ketika ditemui di pekarangan Hospital Sultanah Nur Zahirah di sini semalam.

Md Firdaus
Dalam kejadian pukul 7 malam itu, Md. Firdaus yang berpangkat Leftenan Maritim dan anak lelakinya, Muhammad Lutfil Al-Hadi, 8, meninggal dunia dalam satu kemalangan di persimpangan lampu isyarat Gong Badak berhampiran Taman Perumahan Mega di sini.
Kemalangan berlaku selepas motosikal Honda Vario dinaiki mereka dirempuh sebuah Proton Preve ketika Md. Firdaus dalam perjalanan menghantar Muhammad Lutfil ke kelas mengaji.
Bercerita lanjut, Omar berkata, dia masih terkenang lambaian sayu anak lelakinya itu dalam video yang dihantar menerusi aplikasi WhatsApp Isnin lalu.

Katanya, lambaian anak ketiga daripada empat beradik itu agak seolah-olah mahu memberitahu dia mahu pergi buat selamanya.
“Setiap kali pulang menjenguk saya, Md. Firdaus tidak pernah melepaskan peluang memeluk saya sambil menangis melepaskan rindu,”ujarnya.
Menurut Omar, isteri Md. Firdaus, Siti Hawa Mohd. Sebari, 30, yang sedang hamil dua minggu sangat trauma dan tidak berhenti menangis meratapi kehilangan suami dan anak sulungnya.
Jenazah Md. Firdaus dan anak sulungnya itu akan dikebumikan di kampung halaman Siti Hawa di Kota Tinggi.
Sementara itu, Ketua Jabatan Siasatan dan Penguatkuasaan Trafik Terengganu, Superintendan Abd. Razak Hasan berkata, sewaktu kejadian, Md. Firdaus yang bertugas di pejabat Maritim Terengganu di sini dalam perjalanan menghantar anaknya ke kelas mengaji tidak jauh dari rumah mereka di Gong Badak di sini.
“Motosikal dinaiki dua beranak itu dirempuh Proton Preve sewaktu keluar dari persimpangan lampu isyarat menyebabkan kedua-duanya tercampak beberapa meter,” katanya.
Katanya, kedua-dua mangsa disahkan meninggal dunia di lokasi kejadian dan mayat mereka dihantar ke Hospital Sultanah Nur Zahirah di sini.
“Pemandu kereta yang cedera ringan juga dirawat di unit kecemasan hospital sama,” ujarnya.


Djokovic bangkit benam Edmund
Oleh KOSMO!

4 September 2020, 10:00 am
NEW YORK – Pemain No. 1 dunia, Novak Djokovic tidak mempunyai masalah untuk melangkah ke pusingan ketiga Terbuka Amerika Syarikat (AS) selepas menewaskan Kyle Edmund 6-7(5-7) 6-3, 6-4, 6-2 awal pagi semalam.
Pada aksi tersebut, Djokovic yang juga pilihan pertama kejohanan bangkit daripada ketinggalan satu set untuk memastikan rekod tanpa kalah sepanjang tahun ini berjaya dikekalkan.
Kata Djokovic, pemain lawan dari Great Britain itu telah memberikan tentangan yang sengit khususnya pada set pertama tetapi dia segera memberikan fokus pada baki saingan seterusnya.
“Edmund telah bermain dengan cukup sempurna pada set pertama yang memberikan kesukaran buat saya untuk menguasai perlawanan dan ia berlarutan pada awal set kedua.
“Cuma, saya telah berjaya membaca aksinya selepas itu dan tidak menjadi masalah untuk menewaskannya pada tiga set seterusnya. Pujian wajar diberikan kepada Edmund yang bermain dengan cukup bertenaga,” katanya.
Dalam perkembangan sama, pemain pilihan keempat, Stefanos Tsitsipas tidak mempunyai masalah untuk menewaskan wakil tuan rumah, Maxime Cressy dengan kemenangan straight set 7-6, 6-3, 6-4.

Pemain muda kontroversi dari Kanada, Denis Shapovalov turut mara selepas menundukkan wakil Korea Selatan, Kwon Soon-woo 6-7, 6-4, 6-4, 6-2. – AGENSI


Fenomena rojo-ne tidur tengah jalan
Oleh MUHAMAD ADHAM SHADAN

4 September 2020, 10:00 am
Jam menunjukkan pukul 3.20 pagi. Seorang ekspatriat Amerika Syarikat, Sarjan David Hardy seperti kelazimannya memandu tenang di sebatang jalan di Uruma, Okinawa, Jepun untuk ke tempat kerjanya di sebuah kem marin.
Sewaktu asyik memandu dalam kepekatan dinihari, tiba-tiba dia dikejutkan dengan sekujur tubuh yang terbaring di atas jalan raya lalu menghalang pemanduannya. Tidak sempat mengelak jasad itu, kereta yang dipandu Hardy kemudian telah menggilis mangsa sehingga menemui ajal.
Itu kejadian pada tahun 2018 apabila seorang anggota tentera laut AS yang bertugas di Okinawa dilaporkan melanggar mati lelaki berusia 63 tahun, Morio Sakumoto yang sedang nyenyak tidur di tengah jalan raya.
Apapun puncanya, kejadian kemalangan seperti itu kini dilaporkan semakin kerap berlaku di Okinawa yang terletak di rantau paling selatan Jepun. Fenomena tidur di atas jalan raya yang dinamakan rojo-ne semakin menjadi-jadi mutakhir ini sehingga membingungkan polis di wilayah itu.
Baru-baru ini, sebuah akhbar Jepun, Mainichi telah mengejutkan dunia apabila mendedahkan mengenai fenomena luar biasa itu yang semakin membimbangkan di Okinawa. Pada tahun lalu sahaja lebih 7,000 kes tidur di atas jalan raya diterima polis dengan beberapa kes turut menyebabkan kemalangan maut.
Fenomena ini bukan tentang kehidupan gelandangan atau orang merempat, sebaliknya rojo-ne secara literalnya bermaksud ‘tidur di atas jalan’ dalam bahasa Jepun. Istilah ini adalah perbendaharaan baharu yang terbentuk daripada aksara-aksara perkataan yang bermaksud tidur, atas dan jalan dalam tulisan kanji.

Pasukan polis di wilayah itu dipercayai menjadi satu-satunya pasukan polis di negara Jepun yang mempunyai statistik rojo-ne memandangkan krisis ini tidak berlaku di wilayah-wilayah Jepun yang lain. Ramai mengaitkannya dengan amalan mengambil minuman keras rakyatnya, namun pihak polis masih keliru mengapa krisis ini lebih cenderung terjadi di Okinawa berbanding wilayah-wilayah Jepun yang lain.
INDIVIDU yang tidur di atas jalan raya turut membahayakan pengguna lalu lintas.
Pada tahun ini, di kala seluruh dunia dilanda pandemik Covid-19 dan Okinawa turut terjejas lalu dikenakan perintah berkurung seperti wilayah-wilayah Jepun lain, kes ini masih tinggi di Okinawa. Sebanyak 2,702 kes rojo-ne terjadi dari Januari hingga Jun, menyamai bilangan kes tahun lalu. The Guardian bahkan menyifatkan, Okinawa bukan sahaja kini bergelut dengan pandemik Covid-19 tetapi juga ‘epidemik’ rojo-ne.
Polis Okinawa kini buntu bagaimana hendak mencegah situasi ini. Mereka fikir ia mungkin disebabkan cuaca yang lebih panas atau sikap ‘asal boleh’ penduduknya.
“Saya sendiri pun tidak tahu istilah rojo-ne sebelum datang ke Okinawa. Saya rasa ini satu fenomena unik yang hanya berlaku di Okinawa,” kata Tadataka Miyazawa yang baru ditugaskan sebagai ketua polis wilayah itu sejak Disember tahun lalu.
Cuaca
Menurut pihak polis, mereka telah menerima 7,221 panggilan kecemasan berhubung tidur di atas jalan tahun lalu dan tidak kurang juga yang tidur di tepi-tepi jalan. Lebih bahaya ada yang tidur betul-betul di tengah lalu-lintas sehingga 16 kemalangan dilaporkan terjadi pada tahun lalu dengan tiga kematian.
Rojo-ne bukanlah satu fenomena yang terjadi kerana manusia-manusia yang kurang siuman, tetapi rata-ratanya adalah kerana hilang kewarasan akal dek pengambilan alkohol berlebihan sehingga tidur di tengah lalu lintas.
“Perlu saya jelaskan yang kami tidak dapat membandingkan masalah ini dengan wilayah-wilayah lain kerana tiada statistik di tempat lain di Jepun. Bagaimanapun, dipercayai cuaca di sini yang lebih panas iaitu secara puratanya lebih 20 darjah Celsius dan penduduknya mencintai minuman beralkohol dinamakan awamori yang merupakan arak signatur Okinawa menjadi alasan di sebaliknya,” jelasnya.
Awamori ialah sejenis minuman keras atau sake yang menjadi minuman signatur di Okinawa. Ia dikatakan sebagai minuman beralkohol yang paling tua di Jepun. Sake ini diperbuat daripada peraman beras Siam, bukan beras Jepun. Sejarahnya dikatakan bermula sejak abad ke-14 apabila Dinasti Ryukyu di Okinawa banyak mengubah suai teknik membuat arak dari Thailand.
Di Okinawa, apabila peraman hendak dilakukan dan bahan persediaan dimasukkan ke dalam periuk tanah liat atau botol, proses itu dinamakan ‘biarkan bahan-bahan ini tidur’.
Seorang pengguna di Twitter dikenali sebagai Natsuko berkata: “Saya telah makan di sebuah restoran Okinawa dan minum beberapa jenis awamori. Saya terlalu mabuk sampai tidak mampu untuk berjalan.”
Seorang lagi pengguna Twitter berkata: “Selepas pulang kerja saya dan rakan-rakan telah makan di sebuah restoran di Okinawa dan kami kemudian sangat mabuk awamori. Saya tidak pernah mabuk minum alkohol sebelum ini.”
Polis berkata, sesetengah orang yang mabuk, tidur dengan menjadikan batu atau bonggol di atas jalan sebagai bantal, mungkin kerana ia sejuk dan selesa.
Terdapat juga kes mereka yang mabuk, tidur dengan menanggalkan pakaian kerana merasakan mereka sudah tiba di rumah.
Fenomena itu berbahaya bukan sahaja kepada orang yang tidur, tetapi pengguna-pengguna jalan raya juga berdepan risiko jika terlanggar mereka.
Macam-macam usaha telah dilakukan polis. Sebaik menerima aduan kes rojo-ne, polis akan mengejutkan individu yang tidur itu dan meminta mereka pulang ke rumah atau meletakkan mereka di bawah jagaan khusus jika mereka terlalu mabuk.
SUASANA malam di restoran-restoran di sekitar Okinawa yang banyak menyediakan minuman keras. – GAMBAR HIASAN
Polis juga telah memberi amaran amalan rojo-ne dalam siaran-siaran radio. Stesen Polis Yaeyama turut menayangkan foto individu rojo-ne di dewan perbandarannya untuk memberi kesedaran kepada masyarakat.
Krisis yang teruk ini turut mendapat perhatian pasukan bola keranjang terkenal Okinawa, Ryukyu Golden Kings yang terpanggil untuk berkempen menghentikan krisis itu.
Polis berkata, setakat ini, tidak ada apa-apa perubahan dapat dilihat walaupun pelbagai kempen kesedaran dilaksanakan.
“Kami akan mengambil tindakan lebih berat kepada pesalah,” kata Tatsuo Oshiro iaitu ketua polis bahagian lalu lintas wilayah itu.
Kesalahan tidur di atas jalan juga sudah termaktub dalam undang-undang di Jepun walaupun jarang berlaku. Perbuatan itu menyalahi Artikel 7 Akta Jalan Lalu Lintas dan pesalah boleh dikenakan denda sehingga 50,000 yen (RM2,000).


Alvin Chong lupakan hasrat kahwin
Oleh ARINA CHE AZLAN

4 September 2020, 10:01 am
ALVIN Chong sebenarnya lebih diingati sebagai pelakon berbanding penyanyi.
Karakternya sebagai kaki judi yang tiba-tiba terjebak dengan kemunculan roh seorang gadis mati dibunuh dalam telefilem Hantu Judi mungkin antara yang diingati ramai.
Ironinya, sejak tahun 2017 Alvin sebenarnya sudah melancarkan beberapa buah single, namun sehingga kini, tuah belum dilihat berpihak kepadanya.
Tidak pernah melihat hal tersebut sebagai satu halangan, jejaka berusia 29 tahun itu terus bersemangat mempersembahkan karyanya dalam usaha menambat hati pendengar.
Terbaharu, Alvin telah tampil dengan lagu baharu bertajuk Sayangku Salmah ciptaan sepenuhnya oleh Dedeq.
“Saya tertarik dengan rentak lagu ini yang bergenre regaeton dan berasakan konsep sebegini mampu memberi kelainan kepada pendengar muzik tempatan.

“Tiada istilah meniru identiti sesiapa kerana muzik itu milik semua orang dan saya rasa tidak salah untuk saya mencuba rentak ini,” katanya ketika ditemui pada majlis pelancaran single
Sayangku Salmah di Highpark Suites by Gamuda Land, baru-baru ini.
Tambah Alvin, dia mengharapkan tuah Sayangku Salmah untuk memenangi hati peminat Melayu, sekali gus memberi warna baru dalam kerjaya nyanyiannya.
“Nama Salmah sendiri sangat sinonim dan dekat dalam komuniti kita. Saya juga rasa setiap orang mesti ada kawan atau ahli keluarga mereka yang bernama Salmah.
“Sebagai bukti, sewaktu saya berkongsi lagu Sayangku Salmah dalam TikTok, ramai yang komen dan memberitahu ada kawan mereka bernama Salmah.
“Pendek kata, nama ini dipilih sebagai simbolik kepada wanita bagi disesuaikan dengan muzik video dan jalan cerita lagu ini,” katanya.
Tambah Alvin juga: “Saya bukanlah penyanyi yang hebat tetapi setiap apa yang saya lakukan, saya berikan yang terbaik kerana minat yang mendalam,” jelasnya lagi.
ALVIN mengakui dia bukan berasal daripada golongan berada, jadi fokusnya kini hanya mahu memastikan karier terus berada di landasan yang betul, baik dalam lakonan mahupun nyanyian. – Ihsan UNIVERSAL MUSIC MALAYSIA
Tangguh kahwin
Saat ditanya adakah jalan cerita single berkenaan mempunyai kaitan dengan kisah cintanya, Alvin hanya tertawa dan tidak menafikan hal tersebut.
Menurut pelakon drama Suri Hati Mr. Pilot itu, dia pernah bercinta dengan seorang gadis Melayu tetapi hubungan yang terjalin tidak berkekalan atas sebab-sebab tertentu.
Mengakui dirinya masih lagi solo, Alvin bagaimanapun tidak mempunyai sebarang perancangan untuk berkahwin dalam masa terdekat.
“Dua tahun lalu saya sudah membeli rumah kerana memikirkan ingin berkahwin tetapi hanya tinggal impian.
“Kini, saya sudah meletakkan soal kahwin ke tepi kerana saya belum mampu memberi komitmen. Sejak negara dilanda Covid-19, bapa saya kehilangan punca rezeki, ibu saya juga begitu. Saya kini bertanggungjawab membantu keluarga,” jelasnya panjang lebar.
Muzik video Sayangku Salmah sudah boleh ditonton menerusi YouTube sejak 28 Ogos lalu dan sudah mencatat hampir 30,000 tontonan.


Pilih calon berilmu atau calon berduit
Oleh MUSTAPA LAKAWA

4 September 2020, 10:00 am
MUSTAPA LAKAWA, PENGARANG BERITA KOSMO.

KURANG dua minggu dari sekarang, negara bakal meraikan satu lagi hari bersejarah dikenali sebagai Hari Malaysia. Lebih tepat ialah pada 16 September, iaitu tarikh simbolik bagi memperingati penubuhan Persekutuan Malaysia.
10 hari selepas sambutan itu, satu peristiwa besar akan berlaku dan kali ini ia berfokus kepada negeri Sabah. Pada tarikh 26 September, dianggarkan lebih 1.1 juta pengundi berdaftar di negeri itu akan membuang undi bagi membolehkan sebuah kerajaan negeri yang sah dibentuk menerusi Pilihan Raya Negeri (PRN).
Bagaimanapun, sebelum 26 September, tumpuan lebih awal pastinya terarah kepada tarikh 12 September. Pada hari tersebut, senarai calon-calon bertanding bagi 73 kerusi Dewan Undangan Negeri (DUN) akan diumumkan.
Dengan 73 kerusi DUN dipertandingkan, tambahan 13 kerusi berbanding Pilihan Raya Umum ke-14 (PRU-14) lalu, maka dianggarkan lebih 300 calon akan mencuba nasib untuk menjadi YB (Yang Berhormat).
Istimewanya berada dalam sebuah negara yang melaksanakan sistem demokrasi berparlimen, rakyat mempunyai kuasa mutlak untuk memilih wakil mereka. YB yang dipilih itu kemudian akan menjadi wakil kepada rakyat kawasannya untuk duduk di kerusi empuk Parlimen atau di bangunan DUN.
Persoalan kini, siapa wakil rakyat yang sesuai untuk duduk di kerusi empuk itu? Adakah mereka yang terdiri daripada golongan profesional dan berpendidikan, ataupun kumpulan ahli politik yang berpengaruh dari segi kuasa dan wang ringgit.

Melihat perkembangan di Sabah sejak dua minggu lalu, pelbagai drama politik telah disajikan oleh kumpulan-kumpulan ini dalam misi membentuk kerajaan.
Parti Cinta Sabah (PCS), Datuk Seri Anifah Aman misalnya mengemudi sebuah parti tempatan yang memutuskan untuk bergerak sendiri.
Senada dengan PCS ialah Parti Liberal Demokratik (LDP) pimpinan Tan Sri Chong Kah Kiat. Bekas Ketua Menteri Sabah itu menegaskan partinya juga akan bergerak sendiri tanpa menyertai mana-mana gabungan dengan sasaran bertanding di 40 kerusi DUN.
Ironinya, baik PCS dan LDP, dua parti utama iaitu Warisan Plus (Parti Warisan Sabah, DAP, PKR, UPKO dan Amanah) serta Perikatan Nasional juga mengesahkan akan meletakkan calon terbaik di semua kerusi DUN.
Paling mencuri tumpuan pastinya khabar angin mengenai status bekas Ketua Hakim Negara, Tan Sri Richard Malanjum yang dikatakan akan bertanding di DUN Bingkor atas tiket Warisan.
Selain Richard, bekas speaker parlimen, Tan Sri Pandikar Amin Mulia juga dikaitkan bakal menjadi calon PRN bersama-sama tiga bekas Ketua Menteri iaitu Chong Kah Kiat, Datuk Seri Salleh Tun Said dan Datuk Seri Yong Teck Lee.
Apa yang pasti, penampilan semula nama-nama besar ini dijangka memberi rencah baharu kepada senario politik Sabah. Ia juga bakal menjawab persoalan sama ada kuasa, wang ringgit dan pengaruh masih relevan untuk memikat hati pengundi. Ataupun pengundi lebih bersedia memilih calon ‘kerdil’ tapi berilmu dan berintegriti.
Seperti kata Presiden pertama Indonesia, Pak Soekarno, “Janganlah kita lupa tujuan kita, bahawa para pemimpin itu sebenarnya berasal dari rakyat dan bukan berada di atas rakyat.”


Pilihan sendiri antara introvert, depresi
4 September 2020, 10:00 am
NOR ERYANI, Wartawan Eksekutif Kosmo!

PERKATAAN introvert barangkali bukan lagi janggal di telinga masyarakat pada masa kini yang sememangnya sudah cukup celik dengan pelbagai isu semasa termasuklah perihal personaliti manusia.
Personaliti introvert ditujukan buat golongan manusia yang gemar meluangkan masa berseorangan, jauh dari hiruk-pikuk orang ramai dan hidup dalam dunianya sendiri.
Akan tetapi personaliti introvert sering disalah erti dengan kemurungan disebabkan kecenderungan memendam perasaan meskipun sebenarnya kedua-duanya adalah perkara yang berbeza.
Satu perkara perlu difahami, introvert adalah pilihan seseorang untuk melakukan perkara berseorangan, manakala depresi pula ialah penyakit berpunca daripada masalah dalaman peribadi individu.
Namun, tidak dinafikan wujud golongan ini yang hidup dengan personaliti diri pendiam dan pada masa sama berdepan depresi akibat sejarah silam yang menghantui.
Perunding Kesihatan Mental Pusat Pakar Psikologi Jiwadamai, Aiman Amri berkata, keadaan boleh jadi bertambah buruk bagi seseorang individu sekiranya dia berdepan dengan masalah depresi dan pada masa sama mempunyai personaliti introvert.

Tiada jalan lain yang boleh dilakukan sekiranya berada di persimpangan antara introvert dan depresi melainkan dengan cara belajar meluahkan kepada orang dipercayai.
“Cabaran untuk manusia yang berdepan dua isu ini pada satu masa sebenarnya berat. Sebab individu ini cenderung berfikir secara berlebihan terhadap sesuatu perkara selain sangat sensitif dengan emosi sendiri.
“Jika ambil pendekatan untuk berkongsi perasaan menerusi media sosial, itu tidak salah. Tetapi sebaiknya carilah jalan lebih berkesan iaitu komunikasi dua hala supaya perasaan yang dipendam dapat disalurkan dengan betul,” ujarnya ketika dihubungi baru-baru ini.
Sebenarnya kajian berkenaan dua perkara ini sudah lama menjadi perbincangan dalam kalangan pakar psikologi di seluruh dunia apabila banyak naskhah berkenaannya sudah diterbitkan.
Antaranya kajian ditulis Dr. Alec Roy berjudul Is Introversion a Risk Factor For Suicidal Behaviour in Depression? (1998) dan Introversion and Extroversion: Implications for Depression and Suicidality (2001) hasil tulisan Dr. David Janowski.
Disebabkan sikap introvert yang sukar berkongsi perasaan secara tidak langsung telah mencipta satu ruang baharu dalam diri tatkala berdepan depresi iaitu kesakitan yang ditanggung secara diam.
Tiada penyakit tanpa ubat. Begitu juga dengan depresi bagi golongan introvert. Cara untuk keluar daripada masalah itu bermula dengan diri sendiri.
Penaung Persatuan Psikiatri Malaysia, Tan Sri Lee Lam Thye dalam satu laporan pada 2018 berkata, kemurungan menjadi penyakit kesihatan mental utama menjelang tahun ini.
Kajian Kesihatan dan Morbiditi Kebangsaan pada 2019 juga menunjukkan bahawa 29 peratus rakyat negara ini mengalami depresi dan gangguan kecelaruan.
“Tidak mendapat sokongan daripada keluarga menjadi pengaruh besar kepada seseorang untuk berdiam diri.
“Lakukan langkah-langkah ini untuk mencegah daripada depresi iaitu senaman, tidur yang berkualiti dan elakkan bermain telefon sebelum masuk tidur,” katanya.


Bekalan syurga Faizal Tahir
Oleh NUR EMIRA SAIZALI

4 September 2020, 10:00 am
KREDIBILITI komposer dan penyanyi, Faizal Tahir dalam menghasilkan lagu tidak perlu disangkal lagi. Figura yang sudah 15 tahun berada dalam arena muzik tempatan itu bahkan menjadi antara idola bagi kebanyakan karyawan generasi baharu, baik dalam bidang penciptaan lagu mahu pun nyanyian. Ketaranya, pemilik nama sebenar Ahmad Faizal Mohd. Tahir, 42, dilihat memiliki kelebihan apabila setiap nukilannya sarat mesej harmoni bukan saja untuk diri sendiri, bahkan buat pendengar dan khalayak umum. BIARPUN mempunyai lebih 15 tahun pengalaman dalam industri muzik, Faizal…
"Saya mendedikasikan rasa cinta dalam diri kepada-Nya, menjaga dengan baik dengan jujur dan ikhlas berkarya kerana Allah.Sebab apabila buat begitu, barulah dapat hadiah teragung iaitu bersama-Nya di syurga nanti,” ungkap Faizal Tahir.
Daftar di sini untuk baca berita penuh


Upah RM200 buka akaun bank
4 September 2020, 10:00 am
KUALA LUMPUR – Sindiket penipuan online dikesan menggunakan warga emas dan penagih dadah untuk membuka akaun bank dengan upah serendah RM200. Ketua Polis Negara, Tan Sri Abdul Hamid Bador berkata, akaun bank itu digunakan oleh sindiket untuk menipu rakyat negara ini sehingga mereka mampu mengaut keuntungan jutaan ringgit pada satu-satu masa. “Mangsa yang tertipu akan memasukkan wang ke dalam akaun bank milik keldai akaun (warga emas dan penagih dadah) yang dipegang oleh sindiket. “Setiap keldai akaun diberi upah sebanyak RM200…
“Ada kes keldai akaun ini terdiri daripada empat sekeluarga dan dibayar RM800 oleh sindiket penipuan online,” kata Abdul Hamid di pejabat Kosmo! di sini semalam.

Daftar di sini untuk baca berita penuh


Lagu tragedi putus cinta Aidil Maula
Oleh ARINA CHE AZLAN

4 September 2020, 10:00 am
KENANGAN patah hati hampir tiga tahun lalu memberi inspirasi buat penyanyi baharu, Aidil Maula untuk merakam lagu debutnya bertajuk Pedih.
Memilih untuk menulis sendiri lirik Pedih, Aidil yang berasal dari Johor Bharu turut menyumbang idea dalam gubahan lagu sambil dibantu oleh rakan baiknya, Tengku Adry Putra.
Menyifatkan lagu Pedih sebagai satu karya yang peribadi buat dirinya, Aidil berasa lega kerana akhirnya dapat melancarkan single berkenaan selepas tiga tahun terperap dalam simpanan.
“Lagu ini memang sudah lama siap tetapi untuk individu yang tidak mempunyai kenalan dalam industri muzik, proses untuk bertemu pihak yang betul mengambil sedikit masa.
“Namun tidak mengapa kerana apa yang penting, Pedih sudah pun dilancarkan dan saya sudah cukup bersyukur,” ujarnya ketika ditemui pada satu sesi temu bual bersama media di Fittie Sense, Bangsar, baru-baru ini.
Melancarkan lagu pertama pada 24 Ogos lalu, jejaka berusia 26 tahun itu memberitahu, sengaja tarikh tersebut dipilih bagi memaknakan lagi detik kelahirannya ke dunia.

Aidil Maula sepatutnya berpeluang bergelar peserta Big Stage 2020, namun peluangnya terpadam akibat tidak cukup kriteria. – MOHD IQBAL ROSLI
Sasaran
Bercakap tentang impiannya sepanjang tempoh setahun bergelar penyanyi, Aidil menyimpan sasaran tersendiri bagi mengisi kalendar 2021.
Berazam untuk menyertai program realiti popular untuk ‘budak baru nak up’ (BBNU) iaitu Big Stage 2021, dia melihat pertandingan sebegitu platform terbaik untuk mengembangkan karier.
Jika mengikut perancangan, nama Aidil sudah termasuk dalam senarai uji bakat Big Stage tahun ini, namun dia kekurangan satu kriteria penting yang diperlukan.
“Saya memerlukan jumlah tontonan muzik video sekurang-kurangnya 500,000 tontonan jika mahu memasuki pusingan uji bakat.
“Disebabkan Perintah Kawalan Pergerakan (PKP) yang berlaku awal tahun ini, penggambaran muzik video Pedih terpaksa ditangguhkan jadi saya tidak dapat memenuhi syarat berkenaan,” jelasnya.
Aidil yang kini bertugas sebagai tenaga pengajar di sebuah syarikat latihan swasta turut mengambil kelas latihan vokal bersama Adeep Nahar bagi membuktikan kesungguhan dalam dunia nyanyian.
Saat ditanya adakah dia mampu mengimbangi tuntutan komitmen antara tugasan hakiki dan dunia nyanyian, Aidil berjanji untuk melakukan yang terbaik.
“Jika Pedih menerima sambutan, saya akan mempertimbangkan untuk melepaskan jawatan tetap dan meneruskan kerjaya nyanyian sepenuhnya.
“Namun itu semua masih dalam perancangan, kita tunggu dan lihat macam mana,” ulasnya sambil tersenyum.
Pedih kini boleh didengari di semua platform digital termasuk Joox, Spotify dan iTunes sejak 24 Ogos lalu.


Guru maut elak lembu tiga hari sebelum ulang tahun kelahiran
Oleh KOSMO!

5 September 2020, 9:45 pm
Oleh RIZANIZAM ABDUL HAMID
ALOR GAJAH – Seorang guru lelaki maut, tiga hari sebelum ulang tahun kelahirannya selepas terbabit kemalangan dipercayai kerana cuba mengelak lembu di Jalan Air Pa’abas di sini petang tadi.
Dalam kejadian kira-kira pukul 5.30 petang itu, mangsa Mohd. Sharidan Abu Bakar, 32, yang menunggang motosikal jenis Honda Wave maut ditempat kejadian akibat parah di kepala.
Ketua Polis Daerah Alor Gajah, Superintendan Arshad Abu berkata, siasatan awal mendapati mangsa datang dari arah Air Pa’abas menghala ke arah Lendu sebelum motosikal ditunggangi terbabas.
“Mangsa yang merupakan guru Sekolah Rendah Agama (SRA) Jabatan Agama Islam Melaka (JAIM) di Pegoh dipercayai cuba mengelak lembu dan terbabas sendiri ke bahu jalan sebelah kiri.
“Mangsa kemudian tersangkut di atas pagar dawai dan disahkan meninggal dunia di tempat kejadian akibat kecederaan di kepala,” katanya ketika dihubungi hari ini.

Arshad berkata, kemalangan itu berlaku dalam cuaca baik, jalan lurus, dan permukaan jalan yang kering.
Beliau berkata, kes disiasat mengikut Seksyen 41(1) Akta Pengangkutan Jalan 1987. – K! ONLINE